Hamas mampu lancar ratusan peluru berpandu dalam seminit

BAITULMAQDIS, 15 Syawal 1442H, Khamis – Pergerakan Perjuangan Islam Palestin (Hamas) mampu melancarkan ratusan peluru berpandu dengan kelajuan 200 kilometer per minit (km/min), menuju ke wilayah yang diduduki Israel .

Pemimpinnya, Yahya Sinwar berkata, serangan bagi mempertahankan Gaza sebelum ini hanyalah sebahagian kecil daripada keupayaannya.

Terdahulu, gencatan senjata antara Israel dan Palestin yang dikelola oleh Mesir mengakhiri peperangan selama 11 hari.

Ia sangat signifikan kepada penduduk Palestin kerana negara pengganas Israel telah mengaku kalah kepada Hamas.

Gencatan senjata tanpa syarat itu juga menamatkan peperangan yang disifatkan sebagai paling dahsyat pernah berlaku di Gaza sejak tahun 2014.

Yahya berkata, setelah gencatan senjata dimeterai, Hamas membatalkan rancangan sayap tenteranya, Briged Al-Qassam untuk melancarkan 300 peluru berpandu di wilayah yang diduduki.

Beliau turut menepis dakwaan bahawa terowong digunakan Hamas telah musnah akibat dibom oleh rejim pengganas Israel.

Terowong berkenaan digunakan bagi memindahkan barang bantuan kemanusiaan ke wilayah yang disekat.

“Kami mempunyai terowong lebih dari 500 km di Semenanjung Gaza dan kerosakannya tidak lebih daripada lima peratus,” katanya.

Pada masa sama, Yahya berkata, penduduk Palestin tidak akan berhenti menentang pihak musuh sehingga mencapai kemenangan.

“Seluruh Timur Tengah akan berubah dan musuh Zionis akan melihat rakyat kami (Palestin) bangkit untuk menang di Al-Aqsa dan Al-Quds (Baitulmaqdis),” katanya.

Katanya, peperangan juga bakal menyaksikan 10,000 orang yang bersedia untuk mati syahid bagi mempertahankan Masjid Al-Aqsa. -Agensi


Amaran cuaca waspada, hujan lebat di beberapa negeri

KUALA LUMPUR, 28 Rabiulakhir 1442H, Isnin – Jabatan Meteorologi Malaysia (MetMalaysia) hari ini, mengeluarkan amaran cuaca waspada peringkat kuning dengan hujan lebat dijangka berlaku di beberapa negeri, bermula 16 hingga 18 Disember.

Ketua Pengarahnya, Jailan Simon dalam satu kenyataan memaklumkan negeri terlibat ialah Terengganu dan Kelantan (Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai) serta di Sabah melibatkan Sandakan, Telupid, Kinabatangan, Beluran dan Kudat.

“Dalam tempoh tersebut, kejadian angin kencang boleh berlaku di kawasan pantai di negeri-negeri pantai timur semenanjung dan Sabah,” katanya.

Sementara itu, beliau berkata, ribut petir dan hujan lebat serta angin kencang juga dijangka berlaku melibatkan kebanyakan negeri di pantai barat Semenanjung terutamanya pada waktu petang sehingga awal malam, dalam tempoh berkenaan.

Negeri yang terlibat ialah Perlis, Kedah, Pulau Pinang, Perak, Selangor, Kuala Lumpur, Putrajaya, Negeri Sembilan, Melaka dan Johor.

Dalam kenyataan itu, beliau menyebut keadaan tersebut berpotensi menyebabkan banjir kilat di kawasan rendah serta kerosakan kepada struktur yang tidak kukuh.

“Angin kencang timur laut berkelajuan 40 hingga 50 kilometer sejam, dengan ombak mencapai 3.5 meter dijangka boleh berlaku di perairan Kelantan, Terengganu dan Sabah, dalam tempoh tersebut.

“Keadaan ini boleh mendatangkan risiko limpahan air laut di pesisir pantai dan muara sungai kawasan terbabit,” katanya. – Bernama


HFMD: 3,760 kes di Pahang setakat semalam

KUANTAN, 7 Zulkaedah 1443H, Selasa – Sebanyak 3,760 kes penyakit tangan, kaki dan mulut (HFMD) direkodkan di Pahang bermula Januari sehingga semalam, meningkat 16 kali ganda berbanding hanya 233 kes pada tempoh sama.

Pengarah Kesihatan Pahang, Datuk Dr Nor Azimi Yunus berkata, daripada 3,760 kes itu, sebanyak 175 kes atau 4.7 peratus adalah penularan di prasekolah manakala selebihnya 3,585 kes (95.3 peratus) berlaku secara sporadik.

“Hanya 98 kes iaitu 2.6 peratus dimasukkan ke hospital bagi pemantauan lanjut namun tidak membabitkan kemasukan ke unit rawatan rapi (ICU),” katanya kepada pemberita selepas mengadakan pemeriksaan dan pendidikan kesihatan berkaitan HFMD di taska dan tadika sekitar daerah Kuantan di sini, hari ini.

Dr Nor Azimi berkata, sehingga semalam pihaknya telah melawat 505 premis taska dan tadika di seluruh Pahang dengan 35 daripadanya ditutup di bawah Akta Pencegahan dan Pengawalan Penyakit Berjangkit 1988  (Akta 342) dan terdapat dua pusat jagaan harian membuat penutupan secara sukarela.

Katanya, semasa pemeriksaan, petugas kesihatan turut mengajar pengusaha pusat jagaan supaya membuat saringan di pintu masuk bagi memastikan kanak-kanak yang hadir tidak mempunyai gejala HFMD seperti demam, ruam melepuh (blister) pada tangan, kaki, mulut dan lidah serta kurang selera makan.

Di PERAK, 194 kes HFMD dilaporkan sepanjang minggu epidemiologi 22 setakat Isnin lepas, meningkat 32 kali ganda berbanding tempoh sama tahun lepas yang hanya merekodkan enam kes.

Pengerusi Jawatankuasa Kesihatan, Alam Sekitar, Sains dan Teknologi Hijau Mohd Akmal Kamarudin berkata empat taman asuhan kanak-kanak turut ditutup selepas kes jangkitan berulang berikutan terdapat ibu bapa menghantar anak walaupun bergejala.

“Selain itu terdapat pengendali pusat asuhan yang tidak menjalankan saringan atau tiada bilik khas isolasi sekiranya anak jagaan bergejala,” katanya ketika dihubungi di sini hari ini. – Bernama


Virus COVID-19 bukan tersebar dari makmal Wuhan: Pakar

BEIJING, 25 Zulhijjah 1442H, Rabu – Pakar Perancis, Gabriel Gras berkata kemungkinan virus COVID-19 berpunca dari makmal Wuhan adalah sifar.

Gras yang terlibat dalam pembinaan dan perakuan makmal P4 Institut Pengajian Virus Wuhan itu yakin tentang keselamatan makmal tersebut dan menolak khabar angin media Barat.

Mengikut laporan, makmal tersebut dibina dengan usaha sama oleh Perancis dan China.

Menurut Gras, pembinaan dan pengoperasian makmal itu mematuhi standard yang amat ketat.

Sementara itu, kos pengoperasian makmal P4 adalah amat tinggi, termasuk daripada segi dana mahupun masa.

Menurut Gras, patogen tahap keselamatan tiga tidak perlu dikendalikan di makmal tahap keselamatan empat; manakala patogen tahap keselamatan dua juga tidak perlu dikendalikan di makmal tahap keselamatan tiga.

Virus korona termasuk COVID-19 tergolong dalam patogen tahap dua atau tiga, bukanlah tahap empat.

Justeru katanya, virus COVID-19 adalah berasal dari alam semula jadi dan bukan “dihasilkan” di makmal, inilah konsensus dalam kalangan saintis pada masa ini.

Gras pernah berkhidmat sebagai pakar teknologi di Kedutaan Perancis di China dan merupakan penyelaras pelaksanaan perjanjian kerjasama penyakit berjangkit baharu China-Perancis pada 2004. – Bernama


Imam Masjid Negara meninggal dunia akibat komplikasi jantung

KUALA LUMPUR, 5 Muharram 1443H, Sabtu – Imam Masjid Negara, Khisamudin Ismail meninggal dunia akibat komplikasi jantung, pada jam 4 pagi ini di kediamannya di Kota Puteri, Batu Arang, Selangor.

Berita pemergian Allahyarham itu dikongsi Masjid Negara menerusi hantaran di Facebook, hari ini.

“Kami kehilangan seorang rakan, imam dan guru yang penuh dedikasi dalam tugasnya. Semoga Allah mencucuri rahmat dan keampunan ke atas rohnya dan ditempatkan dalam kalangan solihin.

“Didoakan agar isteri, anak-anak dan ahli keluarga bersabar menghadapi ujian ini,” demikian menurut hantaran itu.

Menurut Penolong Pegawai Penerangan Masjid Negara, Ahmad Faizal Azman, yang dihubungi Bernama, jenazah Allahyarham selamat dikebumikan pada kira-kira jam 10.30 pagi di Tanah Perkuburan Islam Batu Arang.

Khisamudin yang genap berusia 53 tahun hari ini, meninggalkan seorang isteri dan tiga orang anak.

Allahyarham mula berkhidmat sebagai imam di Masjid Negara pada April 2014, kemudian menjadi tenaga pengajar di Institut Tadbir Awam Negara (INTAN) Bukit Kiara pada April 2018, sebelum kembali bertugas sebagai imam di Masjid Negara pada Jun tahun sama.

Sementara itu, Menteri di Jabatan Perdana Menteri (Hal Ehwal Agama), Datuk Dr Zulkifli Mohamad al-Bakri turut mengucapkan takziah kepada keluarga Allahyarham.

“Saya ada memaklumkan kepada beliau untuk menziarahinya bila ada masa yang sesuai. Namun, perancangan Allah SWT sudah pasti ada hikmahnya. Takziah diucapkan kepada keluarga Ustaz Khisamudin Ismail, Imam Masjid Negara,” tulisnya di Facebook. – Bernama


Merajuk tak dicalonkan perkara biasa

TAPAH, 6 Rabiulakhir 1444H, Selasa – Adalah perkara biasa bagi pemimpin untuk merajuk atau melatah jika mereka digugurkan sebagai calon pilihan raya, kata Timbalan Presiden MIC, Datuk Seri M Saravanan.

Menteri Sumber Manusia sementara itu berkata, rasa tidak senang mereka boleh difahami, tetapi mereka akhirnya sentiasa kembali ke pangkuan parti.

“Ia bukan perkara baharu, kerana ini berlaku dalam setiap pilihan raya. Ada yang tidak akan menjadi calon.

“Jika saya digugurkan, saya akan merajuk juga tetapi (akhirnya) terpaksa menerimanya,” katanya seperti dilapor akhbar tempatan.

Dilaporkan beberapa pemimpin dan penyandang UMNO mungkin tidak akan dicalonkan pada Pilihan Raya Umum ke-15 (PRU15).

Saravanan, penyandang Ahli Parlimen Tapah, berkata semua pemimpin perlu mematuhi prinsip parti mereka.

“Kami bekerja untuk kepentingan terbaik parti. Kerusi itu tidak kekal. Akan tiba masanya kita perlu memberi laluan kepada orang lain,” katanya.

Sementara itu, mengulas berkenaan Naib Presiden PKR, K Saraswathy yang dinamakan sebagai lawannya bagi kerusi Parlimen, Saravanan mengucapkan tahniah dan berharap mereka akan bertanding secara sihat.

Saravanan juga berkata, MIC tahu berapa jumlah kerusi yang akan ditandinginya, bertentangan dengan laporan portal berita dalam talian bahawa masih terdapat banyak ketidaktentuan mengenai kerusi dan calon yang diperuntukkan.

“Kami bukan parti kampung… ada peraturan yang perlu dipatuhi.

“Pimpinan (Barisan Nasional) akan mengumumkan (calon) malam ini, jadi kita tidak boleh melompat. Calon kita bekerja keras di kawasan masing-masing,” katanya lagi.

Beliau juga berkata, UMNO akan bertanding di kerusi tradisi MIC di Cameron Highlands sebagai pertukaran dengan Teluk Intan.


AS benar Israel bekal gas kepada Lubnan

WASHINGTON, 14 Jamadilakhir 1443H, Isnin – Amerika Syarikat (AS) membenarkan negara haram Israel membekalkan gas kepada Lubnan melalui Jordan, lapor media.

Saluran 12 Israel berkata, perjanjian telah dicapai antara Washington dan Tel Aviv untuk membekalkan gas Israel dari medan luar pesisir Leviathan melalui Jordan.

Dari sana, gas akan dipindahkan ke Syria dan ke Lubnan.

Barru-baru ini, AS telah menarik sokongan terhadap saluran paip EastMed – saluran paip yang dicadangkan untuk menjual gas Israel dari medan Leviathan ke Eropah, melalui Greece dan Cyprus.

Perjanjian itu diuruskan oleh Amos Hochstein, utusan khas AS dan penyelaras bagi hal ehwal tenaga antarabangsa, dan diluluskan oleh Presiden Russia Vladimir Putin.

Tiada ulasan lanjut daripada pihak berkuasa Israel atau Lubnan mengenai tuntutan itu.

Media Israel berkata, saluran yang mengalirkan gas dari Syria ke Lubnan masih perlu dibaiki sebelum membekalkan gas ke Beirut.

Lubnan mengalami kekurangan bekalan elektrik yang teruk kerana bahan api tidak mencukupi untuk penjanaan kuasa, di samping kenaikan mendadak dalam harga derivatif akibat kejatuhan lira, dan kekurangan pertukaran asing yang diperlukan untuk import.

Pada September tahun lalu, Menteri Tenaga dan Minyak Jordan, Mesir, Syria, dan Lubnan bersetuju dengan peta jalan untuk membekalkan Beirut gas Mesir bagi menyelesaikan krisis tenaga negara itu.

Jordan dan Syria disambungkan dengan elektrik melalui talian penghantaran 400 kV sejak 2001, tetapi tidak beroperasi sejak 2012 atas sebab teknikal.

Sementara itu, Syria mempunyai talian sambungan dengan Lubnan dengan talian penghantaran 400 kV, 230 kV, dan 66 kV. – Agensi


Kenapa kerajaan sukar haramkan Dong Zong?

BANGI, 8 Muharram 1442H, Khamis – Apakah sebab kerajaan terlalu sukar untuk mengharamkan Dong Zong, meskipun banyak desakan yang melampau dituntut oleh pertubuhan radikal berkenaan.

Dari pemerintahan kerajaan Pakatan Harapan (PH) sehingga bertukar kepada Perikatan Nasional (PN), hayat Dong Zong masih panjang sehingga ke hari ini.

Ketika zaman PH, mungkin pengharaman ke atas Dong Zong sukar dibuat memandangkan wujud sokongan ‘belakang’ dari dalam Kabinet, meskipun Perdana Menteri waktu itu, Tun Dr Mahathir Mohamad menyifatkan pertubuhan berkenaan rasis.

Namun bagaimana pula dengan kerajaan sekarang, di mana parti-parti di dalam PN sebelum ini antara yang pernah mendesak supaya Dong Zong diharamkan.

Kekesalan itu juga yang diluahkan Naib Presiden Ikatan Muslimin Malaysia (ISMA), Prof Dr Zainur Rashid Zainuddin, apabila kerajaan sehingga ke hari ini masih gagal mengharamkan Dong Zong.

Beliau berkata, kerajaan masih belum bertindak meskipun pertubuhan bukan kerajaan (NGO) sudah memulakan langkah dengan menggerakkan petisyen bagi menuntut pertubuhan Cina itu diharamkan.

“Dong Zong adalah sebuah pertubuhan rasis yang telah menimbulkan perpecahan di kalangan rakyat Malaysia di negara tercinta Malaysia.

“Bahkan, ada di kalangan pemimpin Dong Zong sendiri yang pernah dikenakan hukuman dilucutkan kewarganegaraan,” katanya dalam kenyataan, hari ini.

Justeru, beliau mengajak seluruh rakyat supaya bertindak dengan menandatangan petisyen sokongan ‘Haramkan Dong Zong’ sehingga ia mencecah satu juta.

“Biar rakyat sendiri yang selesaikan! Tolong bantu tularkan supaya cukup 1 juta dan menjadikan ia sebagai petisyen paling tertinggi dalam sejarah negara kita,” katanya.

Setakat hari ini, petisyen yang dilancarkan oleh Gerakan Pengundi Sedar (GPS) di change.org telah berjaya mengumpul 313,657 tandatangan.

Petisyen itu dilancarkan susulan penentangan Dong Zong terhadap usaha kerajaan memperkenalkan tulisan khat Jawi di sekolah vernakular untuk pelajar Tahun 4.

Disebabkan penentangan itu, kerajaan – yang ketika itu di bawah PH – bertolak ansur dan melonggarkan syarat-syarat pelaksanannya sehingga menjadi pilihan dan setakat tiga muka surat dalam buku teks.

Dong Zong juga antara pertubuhan Cina yang lantang mendesak kerajaan mengiktiraf Sijil Peperiksaan Bersepadu (UEC) dan menolak usaha memperkasa tulisan jawi.


Apa bukti 2 juta ahli keluar UMNO, kata Tok Mat pada Annuar

BANGI, 24 Zulkaedah 1444H, Selasa – Timbalan Presiden UMNO, Datuk Seri Mohamad Hasan menolak dakwaan kononnya dua juta ahli telah meninggalkan parti itu.

Terdahulu, Tan Sri Annuar Musa mendakwa, lebih dua juta rakyat yang selama ini menjadi penyokong UMNO sudah meninggalkan parti itu.

“Realitinya hari ini, UMNO bukan lagi parti pilihan rakyat. Dua juta rakyat sudah meninggalkan UMNO sebelum Pilihan Raya Umum Ke-15 (PRU15) yang lalu,” dakwa Annuar.

Mengulas perkara itu, Mohamad berkata, dakwaan Presiden Muafakat Nasional (MN) tidak munasabah kerana tiada bukti menunjukkan terdapat ramai ahli UMNO keluar parti.

“Saya tak tahu daripada mana dia dapat angka tersebut, Kalau dia dapat bagi ic nombor orang nak keluar, boleh kita mempercayainya.

“Tetapi kalau setakat mendakwa saya boleh pula mengatakan saya dapat dua juta orang masuk jadi ahli UMNO.

“Apa buktinya terpulanglah. Kalau Annuar syok sangat pun jangan sampai macam tu. Orang boleh fikir,” katanya seperti dilapor media tempatan, hari ini.

Mohamad, bagaimanapun, tidak menafikan, terdapat sejumlah kecil ahli UMNO yang keluar parti berkenaan.

Namun, jumlah tersebut tidak sebesar dakwaan yang dibuat Annuar.


Azerbaijan dakwa Armenia letak periuk api di wilayahnya

BAKU, 12 Rabiulawal 1443H, Selasa – Azerbaijan mengajukan kepada mahkamah tertinggi Pertubuhan Bangsa-bangsa Bersatu (PBB) untuk mendakwa Armenia meletakkan periuk api di Nagorno-Karabakh sebagai sebahagian daripada kempen ‘pembersihan etnik’.

Wakil Menteri Luar Azerbaijan, Elnur Mammadov meminta agar Mahkamah Keadilan Antarabangsa (ICJ) memerintahkan Armenia menghentikan peletakan periuk api, memberikan peta periuk api kepada Azerbaijan dan mengambil langkah-langkah untuk menghentikan hasutan kebencian antara kaum.

“Kempen pembersihan etnik dan hasutan keganasan terhadap Azerbaijan di Armenia sedang berlangsung.

“Langkah-langkah sementara sangat diperlukan untuk mencegah bahaya mendatang,” kata Mammadov kepada mahkamah yang berpusat di Hague, semalam.

Dua bekas republik Soviet itu bertempur selama enam minggu pada musim luruh lalu di wilayah Nagorno-Karabakh dalam konflik yang meragut lebih daripada 6,500 nyawa.

Pertempuran berakhir ketika Perdana Menteri Armenia, Nikol Pashinyan menandatangani perjanjian gencatan senjata yang memberi Azerbaijan kawalan ke atas beberapa bahagian Nagorno-Karabakh, serta wilayah-wilayah yang berdekatan yang diduduki oleh orang Armenia.

Mammadov mengatakan bahawa setelah ‘pembebasan’ sebahagian wilayah tahun lalu, penduduk Azerbaijan yang kembali ke rumah mereka mendapati kawasan itu telah diletakkan dengan periuk api oleh Armenia.

“Armenia hingga kini masih enggan berkongsi peta periuk api yang lengkap dan tepat yang diperlukan untuk meneruskan operasi pembersihan, dan bahkan terus menanam periuk api baharu di wilayah Azerbaijan.

“Ini hanyalah kesinambungan dari kempen pembersihan etnik selama beberapa dekad oleh Armenia dan percubaan untuk memastikan wilayah ini tiada warga Azerbaijan,” katanya.

Menurut angka yang diperoleh timbalan menteri luar negeri, sekurang-kurangnya 106 orang Azerbaijan termasuk 65 orang awam telah terbunuh atau cedera kerana periuk api sejak akhir konflik tahun lalu. – Agensi


Ahli fakulti Universiti Harvard tentang dasar apartheid rejim Israel

CAMBRIDGE, 28 Syawal 1443H, Ahad – Sebahagian besar ahli fakulti Universiti Harvard menyokong gerakan Boikot, Lupus dan Sekat (BDS) anti-Israel serta kempen pelajar yang menentang dasar apartheid rejim Israel.

49 kakitangan fakulti menyokong penuh kempen BDS – yang menyekat semua produk Israel yang dihasilkan di tanah Palestin yang diduduki — dan tentangan anti-apartheid melalui surat terbuka, lapor agensi berita rasmi Palestin, Wafa.

“Keganasan negara Israel telah memusnahkan kehidupan penduduk Palestin melalui peperangan, rampasan wilayah, dan pemindahan secara ganas.

“Sokongan kewangan, ketenteraan dan politik AS yang tidak berbelah bahagi telah menyemarakkan penguasaan sistemik dan penindasan terhadap rakyat Palestin,” katanya.

Surat itu turut menyuarakan pelbagai laporan oleh pertubuhan hak asasi manusia terkemuka yang  mendokumentasikan pencabulan hak terhadap rakyat Palestin.

Ia termasuk sistem pengasingan dan diskriminasi yang diinstitusikan terhadap mereka, yang dianggap sistem apartheid.

“Konteks yang lebih besar bagi keganasan etno-nasionalis yang semakin meningkat inilah yang ditangani oleh Jawatankuasa Solidariti Palestin Kolej Harvard dalam acara Minggu Aparteid Israel.

“Ia juga konteks yang mendorong The Harvard Crimson untuk menerbitkan editorialnya pada 29 April untuk menyokong gerakan Boikot, Sekat dan Sekatan dan pembebasan Palestin,” kata para penandatangan.

Surat itu juga mengecam Amerika Syarikat apabila menyalurkan berbilion dolar bantuan ketenteraan untuk Tel Aviv setiap tahun

“Sokongan kewangan, ketenteraan dan politik AS yang tidak berbelah bahagi telah mendorong penindasan dan keganasan terhadap rakyat Palestin,” kata ahli fakulti Universiti Harvard. – Agensi


TH sambut baik keputusan Arab Saudi tarik balik sekatan COVID-19

KUALA LUMPUR, 20 Syaaban 1443H, Rabu – Lembaga Tabung Haji (TH) menyambut baik pengumuman Kerajaan Arab Saudi menarik balik beberapa sekatan berkaitan COVID-19 termasuk perjalanan, penjarakan fizikal, ujian antigen pantas dan kuarantin wajib bagi kemasukan ke negara itu.

Pengarah Urusan Kumpulan dan Ketua Pegawai Eksekutifnya, Datuk Seri Amrin Awaluddin berkata, TH yakin Kerajaan Arab Saudi telah meneliti pelbagai aspek bagi memastikan keselamatan penduduk serta jemaah umrah dan haji terjamin.

“Keputusan yang dibuat ini adalah susulan situasi COVID-19 yang bertambah baik di negara tersebut. Bagaimanapun, rakyat dan pelancong luar masih perlu memakai pelitup muka di kawasan tertutup,” katanya dalam satu kenyataan hari ini.

Kementerian Kesihatan Arab Saudi mengumumkan pemansuhan semua sekatan COVID-19, termasuk kuarantin wajib bagi semua pengunjung ke negara itu.

Menerusi catatan di akaun Twitter rasmi pada Isnin, sekatan yang dimansuhkan termasuk penyerahan sijil vaksinasi COVID-19 dan ujian tindak balas berantai polimerase masa nyata (PCR), sebelum atau semasa ketibaan di Arab Saudi.

Langkah itu diambil susulan penurunan kes dan kadar vaksinasi mencapai 99 peratus untuk semua penduduk berumur 12 tahun ke atas. – Bernama


Ganjaran orang berinfak

FIRMAN Allah SWT ;

الَّذِينَ يُنفِقُونَ أَمْوَالَهُم بِاللَّيْلِ وَالنَّهَارِ سِرًّا وَعَلَانِيَةً فَلَهُمْ أَجْرُهُمْ عِندَ رَبِّهِمْ وَلَا خَوْفٌ عَلَيْهِمْ وَلَا هُمْ يَحْزَنُونَ

Maksudnya: Orang-orang yang membelanjakan (mendermakan) hartanya pada waktu malam dan siang, dengan cara rahsia atau terbuka, maka mereka beroleh pahala di sisi Tuhan mereka, dan tidak ada kebimbangan (dari berlakunya kejadian yang tidak baik) terhadap mereka, serta mereka pula tidak akan berdukacita.
(Surah al-Baqarah, ayat 274)

Mengenai ayat ini, Allah SWT menjelaskan tentang pahala orang-orang yang berinfaq serta pahala berinfaq dalam setiap keadaan dan waktu.

1. Barangsiapa yang bersedekah pada waktu malam atau siang hari, dengan cara sembunyi-sembunyi atau terang-terangan (menjadi contoh kepada orang lain, bukan sebab riya’), dalam keadaan dirinya sendiri memerlukan atau tidak – maka baginya pahala yang sempurna di sisi Tuhan.

2. Maksud tidak ada ketakutan baginya ialah tiada ketakutan ketika menghadapi kedahsyatan hari Kiamat serta tidak pula takut dan khuatir terhadap keadaan anak-anaknya setelah dia meninggal dunia.

3. Maksud tidak pula mereka bersedih pula ialah tidak merasa sedih dan menyesali atas apa yang dia tidak mampu raih dari kehidupan dunia dan keindahannya. Ini kerana dia telah menjumpai apa yang jauh lebih baik daripada itu semua.

(Petikan daripada at-Tafsir al-Munir, tulisan Dr. Wahbah al-Zuhaili)

Majlis Ulama ISMA


KWSP lulus 2.5 juta permohonan i-Sinar babit RM19.62 bilion

KUALA LUMPUR, 22 Jamadilawal 1442H, Rabu – Kumpulan Wang Simpanan Pekerja (KWSP) telah meluluskan 2.5 juta daripada 3.88 juta permohonan i-Sinar di bawah Kategori 1, melibatkan pengeluaran berjumlah RM19.62 bilion setakat 4 Januari 2021.

KWSP dalam satu kenyataan hari ini berkata pembayaran bulan pertama berjumlah RM10.07 bilion akan dibuat secara berperingkat mulai 5 Januari 2021.

“KWSP maklum bahawa sebahagian besar daripada 1.4 juta permohonan yang masih belum diluluskan, berada di dalam kriteria Kategori 2, yang akan dibuka untuk permohonan mulai 11 Januari 2021. Bagi ahli yang termasuk dalam Kategori 2, mereka disarankan untuk menyediakan dokumen yang berkaitan seperti slip gaji rasmi (yang memperincikan jumlah gaji termasuk elaun lebih masa dan komisen) dan/atau penyata bank bagi dimuat naik melalui i-Sinar Online.

Sejumlah 701 permohonan tidak dapat diluluskan atas beberapa sebab seperti perbezaan nombor akaun bank, permohonan yang dibuat untuk ahli yang telah meninggal dunia atau ahli telah pun berumur 55 tahun dan layak bagi mengeluarkan kesemua simpanan KWSP mereka.

“KWSP seterusnya memberi jaminan kepada ahli bahawa dana itu telah menyediakan langkah-langkah untuk menghalang pihak ketiga yang tidak bertanggungjawab atau penipu daripada membuat penyerahan palsu dan mendatangkan bahaya kepada simpanan persaraan ahli,” katanya.

Oleh itu, KWSP menasihatkan ahlinya supaya mengelak daripada berkongsi foto atau dokumen penyerahan atau pengeluaran i-Sinar mereka di media sosial, kerana ini akan mendedahkan mereka kepada potensi penipuan. -Bernama


Masjid pertama di Athens dibuka kepada jemaah untuk solat Jumaat

ATHENS, 21 Rabiulawal 1442H, Sabtu – Setelah bertahun-tahun kelewatan disebabkan oleh kerenah, pemotongan dana dan penentangan daripada puak agama serta politik, masjid pertama yang dibiayai oleh kerajaan di ibu bandar Greece sejak tahun 1833 membuka pintu kepada para jemaah pada hari Jumaat.

Ratusan ribu umat Islam dari pelbagai negara termasuk Pakistan, Syria, Afghanistan dan Bangladesh menetap di Athens, namun bandar itu tidak mempunyai masjid rasmi memaksa penduduk Uthmaniyyah untuk beredar hampir 200 tahun yang lalu.

Pelan untuk membina sebuah masjid di Athens bermula pada tahun 1890 tetapi memerlukan beberapa dekad untuk dilaksanakan kerana penentangan daripada penduduk dan nasionalis Ortodoks Kristian, birokrasi yang lembap serta krisis kewangan selama sedekad.

Meskipun masjid dibuka, di tengah wabak coronavirus ini, hanya sebilangan kecil jemaah – memakai pelitup muka dan duduk di jarak satu sama lain susulan sekatan COVID-19 – hadir menunaikan solat.

Ahli dewan pemerintahan masjid, Heider Ashir meluahkan rasa syukur serta menyifatkan peristiwa itu sebagai detik bersejarah bagi masyarakat muslim yang menetap di Athens.

“Kami telah lama menunggu masjid ini. Terima kasih kepada Tuhan, akhirnya, kami mempunyai masjid yang terbuka dan dapat bersolat di sini dengan bebas,” katanya.

Bagaimanapun, umat Islam yang lain tidak senang dengan penampilan masjid itu yang strukturnya berwarna kelabu, berbentuk segi empat tanpa kubah atau menara, tidak menyerupai masjid-masjid lain yang indah, berhias di Eropah.

“Sama sekali tidak seperti tempat ibadah, ia adalah bangunan sengsara, kecil, segi empat sama.

“Kami mengucapkan terima kasih atas tawaran itu, tetapi kami akan berjuang untuk mencapainya ke tahap yang selayaknya,” kata Ketua Persatuan Muslim Greece, Naim El Ghandour. – Agensi


Perkhidmatan tren terganggu ekoran bekalan elektrik terputus

PUTRAJAYA, 27 Zulhijjah 1443H, Rabu – Gangguan bekalan elektrik yang dialami oleh beberapa kawasan di Lembah Kelang menjejaskan perkhidmatan rel, khususnya LRT laluan Ampang/Sri Petaling, kata RapidKL.

Terdahulu, ia menyarankan penumpang untuk menggunakan pengangkutan alternatif berikutan bekalan elektrik terputus di Lembah Klang.

“Ia telah menjejaskan perkhidmatan rel, khususnya laluan LRT Ampang/Sri Petaling. Penumpang dinasihatkan supaya bersabar dan mematuhi arahan yang dikeluarkan.

“Kami juga mengesyorkan penumpang menggunakan pengangkutan alternatif,” katanya.

Dalam kemaskini terbaharu, RapidKL memaklumkan perkhidmatan tren telah diselaraskan dan jadual perjalanan telah kembali normal.

“Terima kasih atas kesabaran anda. Kami memohon maaf di atas kesulitan,” katanya.

Kawasan di seluruh Lembah Klang dilaporkan mengalami gangguan bekalan elektrik pada hari ini, dengan disahkan berlaku gangguan bekalan elektrik di Bangsar, Cheras, Shah Alam dan lain-lain.

Beberapa tempat di Negeri Sembilan, Perak dan Pahang dilaporkan mengalami perkara yang sama.


Darurat: Lucut kerakyatan pembangkang derhaka pada Agong

BANGI, 1 Jamadilakhir 1442H, Khamis – Tindakan Yang di-Pertuan Agong memberi perkenan Pengisytiharan Proklamasi Darurat dilaksanakan sehingga 1 Ogos sebagai langkah proaktif membendung wabak COVID-19 di Malaysia disifatkan sebagai langkah tepat.

Keputusan itu wajar dipuji kerana Al-Sultan Abdullah Ri’ayatuddin Al-Mustafa Billah Shah meletakkan kepentingan rakyat serta negara mengatasi segala-galanya.

Justeru pelik dan janggal apabila pihak pembangkang mempersoalkan perkara berkenaan walhal Seri Paduka Baginda memperhalusi keputusan itu sedalam-dalamnya.

Atas dasar itu, penganalisis politik, Prof Dr Ridhuan Tee Abdullah menggesa kerakyatan mereka dilucutkan kerana bukan sahaja ingkar titah Baginda, bahkan menghina ketua negara.

“Mereka tidak layak berada di negara ini. Mereka ini sama seperti kumpulan yang mahu menegakkan negara republik.

“Kerakyatan mereka ini terlalu lantang ini wajar dilucutkan. Jika berlaku, satu dua kes sudah cukup untuk mengecutkan ultra kiasu yang mahu menegakkan negara republik ini,” katanya ketika dihubungi Ismaweb.net hari ini.

Prof Ridhuan Tee bagaimanapun tidak pelik dengan tindakan sedemikian kerana sedia maklum, ultra kiasu yang rata-ratanya terdiri daripada pembangkang saban hari menggugut untuk menjatuhkan kerajaan – menggunakan alasan majoriti mudah hasil daripada katak yang melompat.

Katanya, keadaan itu sudah tentu pihak kerajaan tidak dapat fokus untuk menumpukan perhatian kepada agenda pembangunan dan ekonomi negara.

“Lagi pun, YDPA telah bertindak dengan penuh hikmah dalam menangani soal ini. Jelasnya ini bukan keputusan Perdana Menteri, tetapi keputusan YDPA. PM hanya mencadangkan, YDPA berhak dan berkuasa penuh untuk menolak dan kali ini menerima.

“Pertama, menolak cadangan PM pada 25 Oktober 2020 atas alasan kerajaan telah berjaya menangani pandemik COVID-19 dengan berkesan. Kedua, tidak sampai tiga bulan kemudian, pada 12 Januari 2021, setelah memperhalusi permintaan dan cadangan PM, maka YDPA memperkenankan cadangan ini.

“YDPA tidak mahu rakyat menjadi korban. Gajah sama gajah berantakan, pelanduk mati di tengah-tengah. Bermakna, YDPA begitu berhikmah memperhalusi keputusan ini sedalam-dalamnya,” katanya.

Sebelum ini, Yang di-Pertuan Agong memperkenankan tempoh pelaksanaan darurat hingga 1 Ogos 2021 atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

Seri Paduka Baginda turut berkenan terhadap cadangan kerajaan bagi pembentukan satu Jawatankuasa Bebas yang akan dianggotai oleh Ahli-ahli Parlimen Kerajaan dan Pembangkang serta pakar-pakar kesihatan dan yang berkait.

Bagaimanapun, Presiden PKR, Datuk Seri Anwar Ibrahim, Setiausaha Agung DAP, Lim Guan Eng dan Presiden PAN, Mohamad Sabu dalam kenyataan bersama menganggap undang-undang sedia ada termasuk Perintah Kawalan Pergerakan (PKP) sudah memadai untuk menangani wabak COVID-19.

Menurut kenyataan Majlis Presiden Pakatan Harapan (PH), kuasa darurat ini bermakna memberi kuasa mutlak kepada Perdana Menteri untuk melakukan hampir apa sahaja, sewenang-wenangnya.

Kononnya kata mereka, undang-undang sedia ada, termasuk pelaksanaan Perintah Kawalan Pergerakan (PKP) yang diumumkan adalah mencukupi untuk mengumpul segala sumber dan kekuatan bagi mengatasi wabak tersebut.

Bahkan, hari ini Anwar dilapor mencadangkan semua Ahli Parlimen untuk menghantar surat kepada Agong bagi memohon perkenan Baginda membatalkan proklamasi darurat dan menitahkan sidang Parlimen diadakan secepat mungkin.

Ketua Pembangkang itu berkata, beliau sudah menghantar surat kepada semua Ahli Parlimen supaya mereka berbuat demikian dalam kadar segera.

“Semoga warkah ini nanti mendapat ihsan dan kebijaksanaan Yang di-Pertuan Agong untuk menarik balik pengisytiharan darurat.

“…dan seterusnya menitahkan agar sidang Parlimen harus diadakan dalam kadar segera sebelum 31 Januari 2021 untuk membahaskan isu darurat, COVID-19 dan kemelut ekonomi yang melanda negara,” katanya.


Muhyiddin mengaku tak bersalah terima wang haram RM5 juta

SHAH ALAM, 20 Syaaban 1444H, Isnin – Bekas Perdana Menteri, Tan Sri Muhyiddin Yassin, hari ini didakwa di Mahkamah Sesyen di sini atas satu pertuduhan menerima wang hasil aktiviti haram berjumlah RM5 juta.

Muhyiddin, 75, yang juga merupakan Presiden Bersatu mengaku tidak bersalah selepas pertuduhan terhadapnya dibacakan di hadapan Hakim Rozilah Salleh.

“Saya faham pertuduhan, saya mengaku tidak bersalah,” kata Muhyiddin.

Mengikut pertuduhan, beliau didakwa sebagai Presiden Bersatu menerima wang hasil daripada aktiviti haram berjumlah RM5 juta daripada Bukhary Equity Sdn Bhd yang dimasukkan ke dalam akaun AmBank milik parti berkenaan di AmBank cawangan Amcorp Mall, Petaling Jaya dekat sini, pada 7 Jan 2022.

Ahli Parlimen Pagoh itu didakwa mengikut Seksyen 4(1)(b) dibaca bersama Seksyen 87(1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dihukum di bawah Seksyen 4(1) akta sama, sabit kesalahan hukuman penjara maksimum 15 tahun dan juga boleh didenda tidak kurang daripada lima kali ganda jumlah atau nilai hasil daripada aktiviti haram atau RM5 juta, yang mana lebih tinggi.

Terdahulu, Timbalan Pendakwa Raya SPRM, Ahmad Akram Gharib memohon mahkamah supaya mengguna pakai ikat jamin RM2 juta dengan dua penjamin berserta syarat tambahan yang ditetapkan ke atas Muhyiddin di Mahkamah Sesyen Kuala Lumpur minggu lepas.

“Saya juga memohon kes ini dipindahkan ke Mahkamah Sesyen Kuala Lumpur memandangkan ia berkait dengan perbicaraan di sana serta tarikh sebutan di Mahkamah Sesyen tersebut sudah ditetapkan pada 26 Mei ini,” katanya.

Permohonan itu tidak dibantah peguam mewakili Muhyiddin, iaitu Datuk K. Kumaraendran.

Rozilah kemudian membenarkan permohonan pendakwaan untuk mengguna pakai jaminan serta syarat tambahan yang ditetapkan oleh Mahkamah Sesyen Kuala Lumpur iaitu tertuduh menyerahkan pasportnya kepada mahkamah serta membenarkan kes itu dipindahkan ke mahkamah sama (Mahkamah Sesyen Kuala Lumpur).

Pada 10 Mac lepas Muhyiddin, 75, dihadapkan di Mahkamah Sesyen Kuala Lumpur atas enam pertuduhan berkaitan wang dalam akaun Bersatu.

Beliau mengaku tidak bersalah atas empat pertuduhan sebagai Perdana Menteri Malaysia dan Presiden Bersatu telah menggunakan kedudukannya untuk menerima suapan berjumlah RM232.5 juta dan dua pertuduhan sebagai Presiden Bersatu telah menerima wang hasil daripada aktiviti haram berjumlah RM195 juta.

Pendakwaan juga dikendalikan Timbalan Pendakwa Raya Mohd Fadhly Mohd Zamry, Zander Lim Wai Keong, Kalai Vani Annadorai dan Maziah Mohaide.

Muhyiddin turut diwakili peguam Chetan Jethwani, Dev Kumaraendran, Amiratu Al Amirat Saleh Mohamed Garbaa, Mohamad Isa Mohamad Basir, Teh See Khoon, Varsha Chelvi dan Raja Syuhada Raja Khairuddin.

Terdahulu, Pengerusi Perikatan Nasional (PN) itu yang memakai sut lengkap berwarna hitam tiba di mahkamah pada 8.20 pagi ditemani isteri, Puan Sri Noorainee Abdul Rahman. – Bernama


Lelaki pasang Jalur Gemilang terbalik direman

JOHOR BAHRU, 19 Syaaban 1444H, Ahad – Seorang lelaki direman dua hari bermula hari ini bagi membantu siasatan kes sebuah premis perindustrian di Senai, di sini yang didakwa memasang Jalur Gemilang dan bendera negeri Johor secara terbalik.

Ketua Polis Daerah Kulai, Supt Tok Beng Yeow berkata, lelaki berusia 45 tahun itu menyerah diri di Balai Polis Senai pada 11.30 malam tadi.

“Lelaki tempatan itu telah dibawa ke mahkamah untuk mendapatkan perintah reman bagi membolehkan siasatan lanjut dilakukan.

“Siasatan dibuat mengikut Seksyen 5 Akta Lambang dan Nama 1963 (Penggunaan Tidak Wajar) / Seksyen 14 Akta Kesalahan Kecil 1955,” katanya dalam kenyataan hari ini.

Tular di media sosial sejak Sabtu lepas yang memaparkan sebuah kilang memasang bendera jalur gemilang dan bendera Johor dalam keadaan terbalik di Jalan Seelong, Senai.

Gambar tersebut mengundang pelbagai reaksi dalam kalangan masyarakat setempat. – Bernama


Ismail Sabri perlu berani lantik Senator dari kalangan pakar

BANGI, 15 Muharram 1443H, Selasa – Rakyat ternanti-nanti siapakah yang tersenarai dalam Kabinet baharu Datuk Seri Ismail Sabri – yang dijangka diumumkan minggu ini selepas mendapat perkenan Yang di-Pertuan Agong.

Pastinya, ramai mengharapkan perubahan ketara, model segar yang selari dengan konsensus baharu mahupun transformasi luar kotak yang bakal dilakukan Perdana Menteri kesembilan.

Biarpun begitu, berdasarkan realiti dan praktikaliti, perkara itu amat sukar untuk dilaksanakan, terutama apabila Ismail Sabri terpaksa memenuhi permintaan dan desakan pelbagai pihak yang menyokong beliau sebagai Perdana Menteri baharu.

Ditambah pula dengan majoriti yang amat sedikit, sudah tentu kerajaan baharu ini akan menjadi amat tidak stabil jika ada pihak yang cuba menangguk di air keruh dengan mengutamakan diri sendiri dan kepentingan parti masing-masing, kata Setiausaha Agung BERJASA, Ir Ts Lukman Al Hakim.

Justeru, beliau tidak menolak kemungkinan cadangan anggota Kabinet parti akan berlaku dengan konsep dan cara lama iaitu berdasarkan bilangan ahli Parlimen parti-parti yang bernaung di bawah blok kerajaan.

Beliau menjangkakan, Timbalan Perdana Menteri akan dilantik dari Bersatu manakala menteri-menteri kanan lain akan dibahagi-bahagikan antara calon terbaik dari UMNO, Bersatu, pecahan PKR, PAS dan GPS.

“Bagaimanapun, saya berpandangan Datuk Seri Ismail Sabri perlu berani melantik beberapa orang senator yang merupakan pakar bagi memegang beberapa kementerian kanan contohnya ekonomi dan pendidikan. Selain itu, bekas menteri kewangan harus dikekalkan.

“Namun seperti yang saya sebutkan di awal tadi ia amat sukar dilakukan dalam keadaan sekarang,” katanya dalam kenyataan hari ini.

Lukman turut berpandangan adalah wajar menteri-menteri yang telah menunjukkan prestasi amat baik sebelum ini dikekalkan terutama yang melibatkan portfolio berkaitan Pelan Pemulihan Negara (PPN) seperti Khairy Jamaluddin.

“Menteri Pendidikan dan Kesihatan perlu ditukar pada pandangan saya. Begitu juga dengan beberapa menteri lain yang tidak menunjukkan prestasi yang begitu memberangsangkan.

“Selain itu, saya juga berharap bilangan kementerian dapat dikurangkan. Berdasarkan congakan dan strategi peribadi saya, Kabinet Malaysia mampu beroperasi dengan baik dengan hanya 12 buah kementerian dan tiga menteri di Jabatan Perdana Menteri (JPM), 15 orang menteri keseluruhan.

“Kami hanya mampu mencadang dan mengharap. Keputusan di tangan yang berkuasa. Semoga barisan Kabinet baharu nanti akan mampu membawa perubahan baharu yang dinantikan seluruh rakyat,” katanya.


Tun M saran larang bawa telefon bimbit waktu mengundi

BANGI, 23 Rabiulawal 1444H, Khamis – Tun Dr Mahathir Mohamad menegur Suruhanjaya Pilihan Raya Malaysia (SPR) supaya memperbaiki kelemahan yang ada sebelum Pilihan Raya Umum Ke-15 (PRU15).

Ini termasuklah tindakan membawa telefon bimbit ketika proses pengundian yang didakwanya boleh menidakkan rahsia pengundi.

Pengerusi Penaja Gerakan Tanah Air (GTA) itu berkata, sekiranya kelemahan pilihan raya gagal diperbetulkan, maka tidak mustahil rasuah dan penipuan boleh berlaku.

“Tidak bolehkah Suruhanjaya Pilihan Raya tegah membawa telefon bimbit semasa mengundi?

“Parti boleh guna maklumat untuk sogokan. Pengundi boleh tunjuk melalui telefon bahawa dia sudah undi parti tertentu dan parti pun hulur wang,” katanya dalam kenyataan, hari ini.

Terdahulu, SPR menetapkan tarikh pengundian bagi PRU15 serentak dengan Pilihan Raya Kecil (PRK) Dewan Undangan Negeri (DUN) Bugaya di Semporna pada Sabtu, 19 November 2022.

Sementara tarikh penamaan calon ditetapkan pada 5 November dengan tempoh berkempen selama 14 hari, selain 15 November sebagai tarikh pengundian awal.

Pelaksanaan pilihan raya itu akan melibatkan peringkat Parlimen di seluruh negara dan negeri yang telah membubarkan DUN iaitu Perak, Pahang dan Perlis.


Tak perlu tergesa-gesa adakan PRU15 selepas menang PRN Johor

BANGI, 11 Syaaban 1443H, Isnin – Meskipun kemenangan Barisan Nasional (BN) dalam Pilihan Raya Negeri (PRN) Johor sudah dijangka, kejayaan menawan 40 daripada 56 kerusi Dewan Undangan Negeri (DUN) amat mengejutkan.

Setiausaha Agung BERJASA, Ir Ts Muhammad Lukman Al Hakim berkata, walaupun dengan peratus keluar mengundi yang rendah sekitar 54.9 peratus sahaja – lebih rendah dari PRN Melaka yang lalu – kemenangan BN ini harus dihormati semua kerana ia berlandaskan sistem demokrasi negara yang sah.

Bagi beliau, keputusan itu bukan sesuatu yang pelik sebaliknya ia boleh difahami kerana Johor adalah ‘negeri kelahiran’ UMNO yang merupakan parti utama bagi BN.

Pun begitu, katanya, pimpinan UMNO tidak sepatutnya rasa selamat selepas kemenangan selesa di Melaka dan Johor serta tergesa-gesa untuk mengadakan Pilihan Raya Umum ke-15 (PRU15) secepat mungkin sementara ‘sokongan rakyat masih kuat’ untuk mereka.

“Pertama, seperti yang saya katakan di awal tadi peratus keluar mengundi amat rendah. Kebanyakan yang tidak keluar mengundi ialah pengundi muda di luar kawasan yang malas balik mengundi, mungkin kerana merasakan ianya tidak berbaloi.

“Kedua, jika undi PN dan PH atau MUDA digabungkan, BN hanya akan menang di 19 DUN berbanding 40 DUN yang mereka menangi.

“Ini bermakna BN akan kalah jika pertandingan dua penjuru berlaku dalam PRU15 nanti, walaupun kemungkinan ini tidaklah begitu mudah untuk direalisasikan,” katanya dalam kenyataan hari ini.

Lukman berkata, tidak mustahil keputusan kali ini hanya fenomena sementara kemarahan rakyat Johor yang tidak berpuas hati dengan prestasi kerajaan negeri PH (hanya menang 12 kerusi) dan PN (hanya menang 3 kerusi) sebelum ini.

Beliau turut berpendapat kemenangan BN ini adalah indikator bahawa rakyat mengharapkan perubahan UMNO, seperti ‘menolak’ pemimpin tertinggi parti yang telah tercalar integriti – Datuk Seri Najib Razak dan Datuk Seri Dr Ahmad Zahid Hamidi.

“Boleh jadi mereka ingin memberikan UMNO dan BN peluang kedua. Namun, harus diingat kedua-dua individu ini masih bebas dan merupakan Ahli Parlimen yang sah.

“Mesej rakyat ini pula berkemungkinan disalahfahami oleh Presiden UMNO yang merasakan beliau masih relevan dan merupakan faktor ‘kebangkitan semula’ UMNO lantas menguatkan lagi keazamannya untuk kekal berkuasa,” katanya.

Bimbang sekiranya situasi itu berlaku, Lukman menegaskan, akar umbi UMNO harus mendesak pemilihan parti diadakan sebelum PRU15 dan menolak individu bermasalah sebegini bagi merealisasikan aspirasi rakyat yang menginginkan kerajaan yang bersih.

Sementara itu, beliau mengingatkan bahawa undang-undang permainan PRN dan PRU amat berbeza.

Katanya, walaupun calon Pejuang, Bebas, Warisan, PBM, PUTRA dan PSM hilang wang deposit, ia bukan bermakna semua parti-parti kecil dan baharu tiada harapan langsung dalam PRU akan datang.

“Mesej penting yang BN perlu fahami dari PRN Melaka dan Johor ialah rakyat kini sudah semakin matang menilai kewibawaan calon, bukan semata-mata memangkah parti.

“Jika parti-parti baharu yang kecil ini mampu membentuk jajaran politik lebih ampuh dengan calon yang hebat, tidak mustahil mereka akan mampu membuat kejutan,” katanya.

Pautan terdahulu;


BERJASA serah cadangan Belanjawan Berwibawa 2022 ke Putrajaya

BANGI, 12 Rabiulawal 1443H, Selasa – Parti Barisan Jemaah Islamiah Se-Malaysia (BERJASA) menyerahkan memorandum cadangan Belanjawan Berwibawa 2022 ke Putrajaya, petang tadi.

Delegasi yang diketuai Setiausaha Agung BERJASA, Ir Ts Lukman Al Hakim itu menyerahkan cadangan berkenaan kepada Timbalan Menteri Kewangan I, Mohd Shahar Abdullah.

Menerusi kertas cadangan itu, tiga perkara penting diusulkan BERJASA.

“BERJASA memohon supaya usaha pemulihan dan pemerkasaan tapak warisan dunia (sebagai contoh Tapak Ekskavasi Sungai Batu yang diiktiraf sebagai tamadun tertua Melayu).

“Kita berharap lokasi berkenaan perlu digembleng bagi memastikan identiti negara kekal terpelihara.

“Selain itu, isu dana sekolah menengah persendirian Cina (SMPC) turut diberi perhatian dalam cadangan belanjawan berkenaan supaya tidak mengulangi dan tiada penyalurkan ke arah dana itu.

“Kami juga menggesa tiada lagi dana kerajaan disalurkan kepada SMPC yang jelas bercanggah dengan Dasar Pendidikan Kebangsaan,” katanya dalam kenyataan, hari ini.

Malah BERJASA turut memberi perhatian kepada insentif bantuan rakyat yang dilihat perlu diteruskan demi menjamin kelangsungan hidup dalam berdepan situasi sukar pasca pandemik.

Lukman dalam masa sama, berharap cadangan yang diusulkan itu dipertimbangkan sewajarnya untuk diluluskan dalam pembentangan belanjawan kelak.

“Kami akan lancarkan dokumen Belanjawan Berwibawa 2022 yang penuh pada 27 Oktober nanti yang ditunjangi tujuh teras utama yang memuatkan 100 cadangan,” katanya lagi.


PN anggap fitnah sengaja dicipta burukkan imej menjelang PRN

BANGI, 6 Rejab 1444H, Sabtu – Perikatan Nasional (PN) menyifatkan kritikan buruk dan fitnah terhadap gabungan itu adalah semata-mata mahu memberi imej buruk menjelang Pilihan Raya Negeri (PRN), tidak lama lagi.

Ketua Dewan Ulama PAS Pusat, Datuk Ahmad Yahaya berkata, perbuatan jahat itu sengaja dicipta bagi menampakkan PAS dan PN bukan parti yang bersih di mata pengundi.

“Timbul pelbagai dakwaan oleh pihak musuh kononnya parti itu menerima dana tidak sepatutnya termasuk daripada syarikat judi dan tauke-tauke besar untuk dibelanjakan dalam Pilihan Raya Umum Ke-15 (PRU-15) lalu.

“PAS dikatakan menyogok pengundi hingga jumlah undi diperolehi parti ini tinggi. Kita pun tak tahu dari mana angka mereka dapat tetapi yang pasti, semua itu hanyalah fitnah dilempar terhadap PAS.

“PRN dah dekat, jadi untuk pastikan PRN ini PAS dan PN tidak lagi dilihat sebagai parti bersih, mereka cipta pelbagai tuduhan termasuk PAS menerima dana-dana tidak sepatutnya sewaktu hadapi PRU-15,” katanya.

Mengulas lanjut, Ahmad Yahaya berkata, musuh-musuh politik kini sedang berusaha keras untuk melemahkan kekuatan PAS dan PN.

Katanya, keadaan itu berlaku berikutan pengundi pada PRU lalu telah membuat penilaian terhadap parti-parti politik bertanding.

“Kalau sebut Pakatan Harapan (PH), mereka dah tahu latar belakangnya dan kalau sebut Barisan Nasional (BN), lagilah orang kenal.

“Kedua-dua gabungan itu memiliki pelbagai beban hingga akhirnya rakyat melihat hanya PAS dan PN saja yang bersih serta berintegriti selain mampu memberi tawaran-tawaran hebat juga prihatin,” katanya.

Justeru, beliau mahu menjadikan majlis-majlis yang diadakan dijadikan platform untuk menjawab segala tuduhan dan fitnah yang berlegar terhadap PAS terutamanya berkaitan dana diterima.

“Malam ini kita buat secara terbuka sedangkan sebelum ini, sudah berapa banyak kutipan dana dibuat secara sembunyi-sembunyi.

“Hakikatnya di rumah-rumah terdapat tabung buluh, tin, pelbagai jenis bekas disediakan semata-mata untuk menyumbang kepada parti serta jemaah dan terbukti, sumbangan itulah menyebabkan PAS boleh berbelanja sewaktu PRU lalu,” katanya.


Cemar sungai: Lelaki disyaki jual bahan buangan berjadual ditahan

KUALA LUMPUR, 26 Rabiulawal 1442H, Khamis – Seorang lelaki dipercayai terbabit dalam kejadian pencemaran bau air mentah di Sungai Selangor, ditahan dalam serbuan di Pusat Perindustrian Tengas, Ulu Yam, Hulu Selangor, petang semalam.

Ketua Jabatan Siasatan Jenayah Selangor, Datuk Fadzil Ahmat berkata, suspek berusia 58 tahun itu ditahan kira-kira 6.30 petang.

Beliau berkata, siasatan awal mendapati suspek telah menjual sisa bahan buangan berjadual yang dijumpai di Taman Venox kepada salah seorang suspek yang ditahan sebelum ini.

“Suspek direman tujuh hari bermula hari ini hingga 19 November untuk siasatan lanjut,” katanya dalam  satu kenyataan hari ini.

Pada 10 November lepas, polis menahan empat individu termasuk seorang wanita berusia antara 33 dan 43 tahun di sekitar Lembah Klang, sebelum menyerbu sebuah premis di Taman Velox, Rawang dan menemukan 40 tong bahan buangan berjadual.

Siasatan awal polis mendapati ada bahan buangan berjadual dibuang melalui sistem kumbahan di dalam premis itu yang mengalir ke Loji Rawatan Kumbahan Indah Water Konsortium (IWK) Taman Velox, terletak kira-kira 300 meter dari premis berkenaan.

Susulan pencemaran tersebut, Loji Rawatan Air (LRA) Rantau Panjang dan Sungai Selangor Fasa (SSP) 1, 2 dan 3 telah dihenti tugas menyebabkan gangguan bekalan air tidak berjadual membabitkan 1,139,008 akaun pengguna di Lembah Klang. – Bernama


Sidang Parlimen diteruskan jika Agong tolak cadangan darurat

BANGI, 7 Rabiulawal 1442H, Sabtu – Perlembagaan dan Parlimen tidak akan digantung sekiranya Yang di-Pertuan Agong tidak memperkenankan cadangan pengisytiharan darurat oleh Perdana Menteri, Tan Sri Muhyiddin Yassin.

Oleh itu, sidang Parlimen yang dijadualkan pada bulan hadapan juga akan diteruskan, kata Ketua Penerangan Barisan Nasional (BN) Selangor, Isham Jalil.

Beliau berkata, walaupun ada usul undi tidak percaya ke atas Perdana Menteri dalam sidang Parlimen nanti, kemungkinan ia tidak akan dibentang atau diundi bagi membolehkan usul-usul membabitkan urusan kerajaan diberi keutamaan.

“Namun pada sidang Parlimen bulan ini akan ada pembentangan perbelanjaan kerajaan untuk Bajet 2021 yang memerlukan undian Ahli-Ahli Parlimen untuk diluluskan.

“Sekiranya kerajaan tidak mendapat sokongan majoriti dalam dewan untuk usul bajet ini, maka ia jelas menunjukkan bahawa kerajaan dan Perdana Menteri telah hilang sokongan majoriti,” katanya.

Isham berkata, jika keadan itu berlaku, Muhyiddin tiada pilihan lain, selain meletakkan jawatan atau menasihati Yang di-Pertuan Agong untuk membubarkan Parlimen.

“Dengan pembubaran Parlimen, Yang di-Pertuan Agong boleh melantik Perdana Menteri sementara yang lain selain Tan Sri Muhyiddin.

“Baginda juga boleh melantik kembali Tan Sri Muhyiddin jika baginda perkenan,” katanya.

BACA LANJUT ULASAN ISHAM JALIL BERHUBUNG CADANGAN PENGISYTIHARAN DARURAT DI RUANGAN PENDAPAT ISMAWEB.NET


PN memang mahu mandat baharu daripada rakyat

PUTRAJAYA, 18 Rabiulawal 1442H, Rabu – Kerajaan Perikatan Nasional (PN) sememangnya berharap untuk mendapat mandat baharu daripada rakyat melalui pilihan raya, kata Tan Sri Muhyiddin Yassin.

Perdana Menteri berkata, pilihan raya umum boleh dibuat sekiranya isu berkaitan pandemik COVID-19 dan usaha pemulihan ekonomi negara dapat diselesaikan.

“Jika dua perkara ini dapat kita selesaikan, saya memang mengharapkan kita mendapat satu mandat baharu.

“Kita pergi kepada rakyat dan mohon rakyat pertimbangkan. Kalau mereka berpendapat kerajaan Perikatan Nasional ini bagus dan prihatin terhadap masalah mereka… mereka akan hargai usaha kita,” katanya dalam sidang media khas secara maya bersama Bernama dan stesen-stesen televisyen tempatan.

“Bila COVID selesai, ekonomi rancak, terserahlah, kita berdoa pada Allah agar negara kita kembali pada landasan yang betul dalam satu tempoh yang tidak terlalu lama,” kata Muhyiddin.

Bagaimanapun, ketika mengulas mengenai dakwaan Belanjawan 2021 yang akan dibentangkan Jumaat ini satu belanjawan pilihan raya, Muhyiddin berkata: “Bila pilihan raya. Saya sendiri tidak tahu.”

“Pilihan raya ke bukan pilihan raya, kita tetap akan bantu rakyat…bela nasib rakyat,” kata Perdana Menteri.

Muhyiddin berkata, kerajaan PN memang sentiasa berusaha dan mahu mengurangkan beban yang dihadapi rakyat dan keadaan ekonomi yang tidak serancak diharapkan.

“Baru landaikan keluk COVID, gelombang ketiga pula datang,” katanya.

Sebelum ini, Muhyiddin pernah membayangkan untuk mengadakan pilihan raya umum selepas Pilihan Raya Negeri Sabah. – Bernama


Agong mahu rakyat sokong RUU Kawalan Produk Tembakau

SHAH ALAM, 11 Muharram 1444H, Selasa – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan rasa bangga terhadap usaha kerajaan dalam menjamin dan memelihara kesihatan generasi akan datang, menerusi pembentangan Rang Undang-Undang Kawalan Produk Tembakau dan Merokok 2022 di parlimen baru-baru ini.

Al-Sultan Abdullah bertitah, secara peribadi baginda merasakan perkara itu adalah satu usaha yang cukup murni, dan berharap seluruh rakyat Malaysia memberi sokongan dan dokongan supaya Rang Undang-undang itu dapat dikaji dan diteliti.

“Baru-baru ini saya begitu bangga setelah mendapat maklum daripada kerajaan khususnya Perdana Menteri (Datuk Seri Ismail Sabri Yaakob), satu lagi Rang Undang-undang yang dibentang di parlimen berkaitan Rang Undang-undang (mengenai) kawalan tembakau dan rokok telah diputuskan untuk dikaji lebih mendalam,” titah baginda ketika merasmikan Kompleks Institut Kesihatan Negara (NIH) di Setia Alam hari ini.

Turut berangkat ke majlis itu Raja Permaisuri Agong, Tunku Hajah Azizah Aminah Maimunah Iskandariah, dan majlis turut dihadiri Menteri Kesihatan, Khairy Jamaluddin dan isteri Nori Abdullah.

Pada 2 Ogos lepas, Dewan Rakyat meluluskan usul supaya Rang Undang-Undang Kawalan Produk Tembakau dan Merokok 2022 yang meletakikan sasaran untuk melahirkan Generasi Penamat (GEG) bagi merokok menjelang tahun 2040, dirujuk ke Jawatankuasa Pilihan Khas Parlimen.

“Dari segi pelaksanaannya terpulang kepada pihak kerajaan untuk menentukan cara dan bila melaksanakannya. Jadi ini adalah satu usaha terbaik, bagi saya untuk menjaga kesihatan generasi akan datang lebih terpelihara dan terjamin, untuk mendapat satu tahap kesihatan yang lebih baik,” titah Seri Paduka.

Baginda bertitah, anak-anak muda perlu dididik untuk mengamalkan amalan-amalan terbaik agar perkara yang boleh menjejaskan kesihatan dapat dikurangkan, dan paling penting dapat mengurangkan perbelanjaan kerajaan di hospital-hospital dalam negara.

Pada masa yang sama, baginda turut menzahirkan ucapan terima kasih kepada warga kerja Kementerian Kesihatan yang memberi perkhidmatan terbaik sewaktu negara memerangi COVID-19.

Al-Sultan Abdullah turut menzahirkan ucapan tahniah kepada Khairy atas pelantikan beliau sebagai Naib Presiden bagi Persidangan Kesihatan Sedunia (WHA) Ke-75 yang secara tidak langsung memberi pengiktirafan kepada beliau dan Malaysia.

Mengenai penubuhan Kompleks NIH, Yang di-Pertuan Agong bertitah ia merupakan satu lagi titik tolak penanda aras bagi masa hadapan untuk membawa soal-soal kesihatan ke tahap yang lebih baik demi kesejahteraan dan kesihatan rakyat.-  Bernama


Israel tahan imam Masjid Al-Aqsa

BAITULMAQDIS, 27 Rejab 1442H, Khamis – Pihak berkuasa negara pengganas Israel semalam menahan imam Masjid Al-Aqsa, Shiekh Ekrima Sabri, di rumahnya di Baitulmaqdis Timur yang diduduki.

Sabri, 82, adalah Mufti Agung Palestin dari tahun 1996 hingga 2006, dan pernah ditahan beberapa kali oleh tentera Israel.

Imam itu disoal siasat dan kemudian dibebaskan beberapa jam selepas dibawa dari rumahnya di kawasan al-Suwaneh, berhampiran Mount Olives.

Isteri Sabri berkata, polis membawa suaminya ke Pusat Tahanan Moscovia di Baitulmaqdis Barat tanpa sebarang penjelasan, pada jam 10 pagi ketika beliau sedang menyiapkan khutbah Jumaat.

Sabri memberi khutbah Jumaat di Masjid Al-Aqsa sejak 1973.

Sebelum ini, beliau beberapa kali dilarang masuk perkarangan suci di Kota Lama terutama pada 2000 tatkala ‘intifada kedua’ tercetus.

Penahanan Sabri pada Rabu adalah sebahagian dari gelombang penangkapan yang dilakukan oleh pasukan tentera Israel, bersama-sama warga Palestin di Tebing Barat yang diduduki.

Di Bethlehem, pasukan tentera Israel menahan empat rakyat Palestin, sementara lima yang lain ditahan di Jenin, Ramallah dan Nablus.

Semalam juga Wafa melaporkan, Israel merobohkan harta benda komersial Palestin di kampung Ein Shalabi berdekatan Nablus susulan kekurangan permit bangunan,

Permit bangunan di Tebing Barat dan Baitulmaqdis Timur hampir mustahil diperoleh dari Israel bagi warga Palestin. – Agensi


Atasi masalah lompat parti

PADA dasarnya sesiapa pun bebas untuk masuk dan keluar mana-mana parti atau pertubuhan. Kebebasan ini termasuk dalam hak berpersatuan di bawah Perkara 10 Perlembagaan Persekutuan.

Bagaimanapun, apabila hak dan kebebasan ini disalahguna, maka mekanisme kawalan perlu dibuat.

Misalnya, apabila seorang wakil rakyat yang dipilih atas logo sebuah parti mengambil tindakan keluar dari parti tersebut, maka tindakan itu pada dasarnya bukan satu tindakan yang baik.

Dalam bahasa mudah kita namakannya sebagai ‘lompat parti’ atau ‘party hopping’.

Kenapa lompat parti bukan sesuatu yang baik?

Pertama, dari sudut mandat yang diberikan oleh pengundi sewaktu pilihan raya. Terdapat kajian yang menunjukkan bahawa dorongan yang paling dominan bagi seseorang pengundi membuat pilihan adalah faktor parti, bukannya individu calon.

Jadi, apabila seseorang wakil rakyat itu bertukar parti, maka ia telah dianggap mengkhianati mandat yang diberikan oleh rakyat.

Kedua, dari sudut kepercayaan parti. Seseorang dipilih untuk bertanding atas kepercayaan yang diberikan oleh parti dan ahli-ahlinya.

Sewaktu tempoh kempen, beliau disokong oleh jentera parti dengan sumbangan tenaga manusia, masa dan wang.

Oleh itu, tindakan lompat parti adalah satu bentuk pengkhianatan kepada parti dan rakan-rakan pemimpin parti, ahli-ahlinya.

Ketiga, budaya lompat parti boleh mendorong kepada ketidakstabilan politik. Buktinya jelas kelihatan dalam perkembangan politik semasa.

Persoalannya, bagaimana kita boleh menghalang budaya lompat parti ini?

Jika kita benar-benar ingin menamatkan budaya ini, kita tidak perlu menghalang wakil rakyat lompat parti, kerana halangan berkenaan bercanggah dengan Perlembagaan.

Cara yang lebih mudah ialah dengan mengubah sistem pilihan raya.

Jika sekarang rakyat keluar mengundi untuk memilih wakil rakyat, maka sistem yang baharu ialah mengundi untuk memilih parti.

Manakala, parti diberi kebebasan untuk menentukan siapakah wakil rakyat yang ingin dinamakan.

Jika wakil rakyat itu keluar parti, hilang keupayaan atau mati, maka parti akan menamakan tokoh lain tanpa perlu pilihan raya kecil.

Apa pendapat anda?

Dr Muhammad Fathi Yusof


PA desak antarabangsa beri tekanan terhadap penjajah Israel

RAMALLAH, 8 Zulhijjah 1442H, Ahad – Pihak Berkuasa Palestin (PA) mendesak Majlis Keselamatan Pertubuhan Bangsa-Bangsa Bersatu (UNSC) dan masyarakat antarabangsa memberi tekanan kepada pengganas Israel yang mengendalikan pembersihan etnik terhadap penduduk Palestin di Baitulmaqdis serta Kawasan C.

Kementerian Luar Negeri PA dalam satu kenyataan menuduh pengganas Israel melancarkan perang terbuka terhadap tanah Palestin, terutama di Kawasan C, Tebing Barat dan menentang kewujudan penduduk Palestin di situ.

“Realiti berdarah terhadap rakyat Palestin ini tidak hanya melemahkan peluang untuk mencapai perdamaian berdasarkan penyelesaian dua negara, tetapi juga mengubah kedudukan antarabangsa kepada kata-kata kosong,” katanya.

Kementerian itu mengingatkan bahawa bahaya dan kesan daripada tindakan rejim Zionis itu akan mengancam nyawa dan melemahkan kedudukan rakyat Palestin.

“Penjajah bersenjata dan pasukan tentera sering melakukan serangan bersama terhadap rakyat kita dengan persetujuan serta sokongan daripada pihak politik Israel.

“Inilah waktunya masyarakat antarabangsa yang dipimpin Majlis Keselamatan PBB sedar bahawa pendirian terhadap penyelesaian dan kezaliman penjajah Israel tidak mencukupi.

“Ini kerana pihak berkuasa penjajah sering mengabaikan reaksi antarabangsa,” kata kementerian itu.-  Agensi


Jordan isytihar rizab laut pertama di Laut Merah

AMMAN, 28 Rabiulakhir 1442H, Isnin – Jordan pada Ahad mengumumkan rizab laut pertamanya di bandar pelabuhan Laut Merah Aqaba bertujuan memelihara terumbu karang dan ekosistem laut serta mempromosikan pembangunan lestari.

Kabinet baru-baru ini meluluskan pengisytiharan itu, yang diharap dapat mempromosikan pelancongan dan kegiatan bawah laut di kota selatan, lapor Agensi Berita Xinhua menurut kenyataan Kementerian Alam Sekitar yang diterbitkan oleh agensi berita kerajaan, Petra.

Kementerian menyifatkan pengisytiharan itu sebagai pencapaian nasional yang dapat membantu Jordan memenuhi komitmen antarabangsanya, iaitu Konvensyen Bangsa-Bangsa Bersatu mengenai Kepelbagaian Biologi.

Menurut kementerian pengisytiharan itu dibuat dengan kerjasama Pihak Berkuasa Zon Ekonomi Khas Aqaba dan Program Pembangunan PBB di Jordan. – Bernama


Bawang, cili merah tak naik harga

KUALA LUMPUR, 26 Jamadilakhir 1442H, Isnin – Tiada kenaikan harga bagi barang kawalan setakat ini, terutamanya cili merah dan bawang menjelang sambutan Tahun Baharu Cina.

Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata dalam tempoh seminggu ini, kementerian tidak menerima sebarang laporan kenaikan harga barang.

“Sekarang harga cili merah itu di tahap berpatutan, tiada insiden naik harga, sebenarnya turun pula.

“Harga bawang memang dah stabil, minggu lepas kami berjumpa pemborong bawang besar yang mengimport dari India dan mereka memberi jaminan bekalan bawang dalam beberapa minggu akan datang mencukupi,” katanya.

Beliau berkata demikian selepas membuat tinjauan sempena pelaksanaan Skim Harga Maksimum Musim Perayaan (SHMMP) Tahun Baharu Cina 2021 di Pasar Borong NSK Kuchai Lama di sini hari ini.

Mengulas mengenai perbincangan membenarkan sektor perniagaan yang belum dibuka untuk beroperasi semula, Nanta berkata, pengumuman berita baik mungkin akan dibuat dalam masa terdekat.

Bagaimanapun beliau mengingatkan semua pihak agar mematuhi dengan ketat prosedur operasi standard (SOP) yang ditetapkan.

“Jadi jangan risau, sebab kerajaan mengetahui keperluan perniagaan ini dibuka.

Selama setahun kita menghadapi COVID-19, sektor dan subsektor peruncitan bukan kluster yang mencatatkan jumlah (kes COVID-19) yang besar, ia satu sektor ekonomi yang tidak setinggi kes sektor seperti pembinaan, pembuatan dan perkilangan,“ katanya. – Bernama


Khaled Nordin tawar diri jawatan Naib Presiden UMNO

BANGI, 29 Rejab 1444H, Selasa – Datuk Seri Mohamed Khaled Nordin menawarkan diri mempertahankan jawatan Naib Presiden UMNO yang disandangnya ketika ini dalam pemilihan parti tidak lama lagi.

Menteri Pengajian Tinggi itu berkata, penawaran buat kali kedua sebagai Naib Presiden parti adalah demi mengembalikan semula kepercayaan kepada UMNO yang hilang menerusi proses pemulihan.

Beliau berkata, keputusan itu juga hanya bertujuan semata-mata untuk meneruskan khidmat dan bakti kepada UMNO di saat parti itu dianggap jauh daripada orang Melayu.

“Dengan bekerja bersama-sama semua yang percaya bahawa parti yang lemah, parti yang kalah harus bangkit kembali.

“Berbekalkan segala kekuatan dan kelemahan saya, izinkan saya meneruskan ikhtiar yang tertangguh dan memeta semula sasaran masa depan parti ini,” katanya dalam kenyataan, hari ini.

Susulan kenyataan Mohamed Khaled itu, setakat ini hanya satu calon menawarkan diri bertanding bagi merebut kekosongan tiga jawatan Naib Presiden UMNO dalam pemilihan parti bulan depan.

Semalam, Pengerusi Jawatankuasa Pemilihan UMNO (JPU), Tan Sri Shahrir Samad berkata, sehingga 19 Februari lalu, masih belum ada mana-mana pemimpin yang menawarkan diri bertanding bagi merebut kekosongan tiga jawatan Naib Presiden UMNO.

Malah, katanya, kerusi Ketua Wanita UMNO dan Ketua Pemuda UMNO sehingga kini masing-masing menyaksikan hanya seorang calon menyerahkan borang pencalonan, manakala Ketua Puteri pula menyaksikan persaingan enam calon.


Kerajaan sedia wujudkan kerjasama bipartisan dengan pembangkang

KUALA LUMPUR, 4 Muharram 1443H, Jumaat – Perdana Menteri Tan Sri Muhyiddin Yassin berkata kerajaan Perikatan Nasional (PN) telah mencapai kata sepakat untuk berunding dengan pimpinan parti-parti di luar PN untuk mewujudkan kerjasama bipartisan bagi kestabilan negara dan memastikan kerajaan dapat terus berfungsi ketika pandemik COVID-19.

Beliau berkata rundingan kedua-dua pihak itu termasuk mengenai meluluskan usul undi percaya kepada Perdana Menteri pada persidangan Dewan Rakyat akan datang.

Sekiranya cadangan kerjasama bipartisan itu dipersetujui, beliau akan memanggil Sidang Khas Dewan Rakyat untuk membentangkan usul undi percaya kepada Perdana Menteri dalam masa terdekat, katanya dalam Ucapan Khas Perdana Menteri Bersama Memulihkan Negara yang disiarkan di stesen-stesen televisyen tempatan petang ini.

“Usul undi percaya ini hanya boleh diluluskan dengan sokongan bipartisan di Dewan Rakyat,” katanya dan menambah bahawa kerajaan yang akan wujud selepas usul undi percaya itu diluluskan adalah sebuah kerajaan yang lebih stabil dan inklusif.

“Stabil dengan dokongan bipartisan di Dewan Rakyat dan Dewan Negara, serta inklusif dengan pengiktirafan kepada parti-parti pembangkang untuk memainkan peranan semak dan imbang yang lebih efektif dan menyeluruh,” katanya. – Bernama


Sedih! Mahkamah Syariah semua negeri tak boleh dakwa peliwat?

BANGI, 13 Rejab 1442H, Khamis – Tindakan Mahkamah Persekutuan memutuskan kesalahan liwat di dalam undang-undang Syariah Selangor tidak sah dan bercanggah Perlembagaan, menjadi detik ‘suram’ buat sistem perundangan Islam di Malaysia.

Presiden Ikatan Muslimin Malaysia (ISMA), Haji Aminuddin Yahaya berkata, perkembangan itu bakal memberi impak yang sangat besar terhadap perundangan Syariah.

Keputusan itu juga memungkinkan mahkamah-mahkamah Syariah di semua negeri menerima nasib sama, katanya yang juga Pengerusi Pertubuhan-Pertubuhan Pembela Islam (PEMBELA).

“Sedihnya pagi ini kita mendapat khabar bahawa Mahkamah Persekutuan sebulat suara memutuskan kesalahan liwat dalam undang-undang Syariah Selangor adalah tidak berperlembagaan dan tidak sah.

“Bermakna, pelaku-pelaku liwat tidak boleh didakwa di Mahkamah Syariah dan mahkamah-mahkamah Syariah di semua negeri seluruh Malaysia juga bakal menghadapi nasib yang sama,” katanya dalam kenyataan, hari ini.

Terdahulu, Mahkamah Persekutuan memutuskan badan perundangan negeri Selangor tidak mempunyai kuasa untuk meluluskan undang-undang Syariah yang menjadikan seks luar tabii satu kesalahan.

Ketua Hakim Negara, Tun Tengku Maimun Tuan Mat yang mempengerusikan panel sembilan hakim berkata, kuasa utama untuk meluluskan undang-undang jenayah terletak pada Parlimen.

Beliau berkata, Seksyen 28 Enakmen Jenayah Syariah (Selangor) 1995, yang memperuntukkan seks luar tabii boleh dihukum, adalah bercanggah dengan Perlembagaan Persekutuan.

“Seksyen yang diluluskan itu juga bertentangan dengan Senarai Negeri di bawah Perlembagaan Persekutuan. Oleh itu, Seksyen 28 tidak konsisten dan tidak sah,” katanya.

Susulan perkembangan itu, PEMBELA akan mengadakan sidang media tergempar berkaitan isu ketidakperlembagaan kuasa Mahkamah Syariah jam 4 petang ini.


Tun M akui ramai suruh jadi PM lagi

BANGI, 20 Safar 1444H, Jumaat – Tun Dr Mahathir Mohamad mengakui ramai pihak yang tampil menyuruhnya kembali memegang jawatan perdana menteri kali ketiga sekiranya gabungan Gerakan Tanah Air (GTA) yang dipimpinnya menang Pilihan Raya Umum ke-15 (PRU15).

Pengerusi Parti Pejuang Tanah Air (PEJUANG) itu bagaimanapun berkata, beliau tidak bersedia berhubung perkara itu buat masa kini.

“Saya tidak bersedia tetapi banyak orang suruh, …waktu ini (saya) tidak buat keputusan apa-apa, saya tidak tolak dan tidak terima,” katanya.

Mengulas mengenai Bajet 2023, Ahli Parlimen Langkawi itu berkata, ia perlu diluluskan sebelum PRU15 diadakan.

Tindakan itu, katanya perlu bagi mengelakkan timbul permasalahan pada masa hadapan kerana kebarangkalian berlaku perubahan dalam dasar belanjawan tersebut jika kerajaan kini tewas PRU15.

“Kita berhadapan kemungkinan PRU15 diadakan maka terpulang kepada pihak kerajaan putuskan sama ada mereka akan meluluskan bajet dahulu sebelum adakan PRU15 atau adakan PRU15 sebelum (meluluskan) bajet. Kalau adakan PRU15 sebelum bajet maka akan timbul banyak masalah pada masa hadapan,” katanya.

Bajet 2023 yang sepatutnya dibentangkan pada 28 Oktober ini akan dibentang tiga minggu lebih awal.

Ia dijangka dibentangkan di Dewan Rakyat pada 7 Oktober, selepas diputuskan dalam Mesyuarat Kabinet sebelum ini.


BN dijangka teruskan strategi tanding solo

Oleh Ainul Illia Meor Suzurudin

BANGI, 17 Rabiulakhir 1443H, Isnin – Kemenangan Barisan Nasional (BN) pada 21 kerusi Dewan Undangan Negeri (DUN) Melaka adalah sesuatu yang di luar jangkaan banyak pemerhati.

Meskipun demikian, pada hakikatnya BN telah mendapat sokongan daripada rakyat dengan memberi mandat yang begitu besar, kata penganalisis politik, Dr Mazlan Ali.

Beliau berkata, walaupun terdapat faktor-faktor tertentu yang menyebabkan BN menang, tetapi muktamadnya parti itu kini adalah pemegang kuasa untuk membentuk sebuah kerajaan kukuh di Melaka.

Ia juga sekali gus memberi kemenangan moral yang besar kepada pucuk pimpinan UMNO khususnya Datuk Seri Dr Ahmad Zahid Hamidi selaku presiden parti.

Dalam pada itu, Dr Mazlan berkata, keputusan UMNO untuk bertanding secara solo pada Pilihan Raya Negeri (PRN) Melaka juga dilihat sebagai satu keputusan yang tepat.

“Ini membawa pengukuhan kepada kepimpinan Zahid, memberi tekanan kepada pemimpin UMNO yang sebelum ni nampak pro-Bersatu. Ini juga menunjukkan bahawa BN akan mempertimbangkan bertanding secara solo seperti mana di Melaka,” katanya ketika dihubungi Ismaweb.net.

Sementara itu, mengulas prestasi Perikatan Nasional (PN), beliau berkata, walaupun koalisi itu tidak menang majoriti kerusi, tetapi hasilnya adalah memuaskan.

Katanya, ia mungkin dipengaruhi prestasi pengerusinya yang telah berkhidmat dengan baik sebelum ini sebagai seorang Perdana Menteri.

“Pengaruh Tan Sri Muhyiddin Yassin agak ketara, mungkin kerana 17 bulan beliau menjadi Perdana Menteri, beliau telah memberi impak positif kepada rakyat Melaka yang melihat beliau sebagai tokoh yang baik, tokoh yang membantu rakyat,” katanya.

Justeru, kemampuan PN memenangi dua kerusi DUN dilihat agak luar biasa, kata pensyarah kanan di Universiti Teknologi Malaysia (UTM) itu.

“Ini kerana PN mampu mengalahkan Pakatan Harapan dan juga BN sendiri. Kerusi yang dimenangi PN itu adalah kerusi semi bandar dan juga kawasan luar bandar.

“Saya berpandangan bahawa PN mempunyai potensi untuk pergi lebih jauh dalam pilihan raya akan datang,” katanya.

Populariti PH makin menurun, orang Melayu tidak lagi terpengaruh

Manakala, prestasi PH pula nampaknya agak merosot mungkin disebabkan kerana kekurangan pengundi luar hadir pulang ke Melaka.

“Ini kerana PH banyak bergantung krpada pengundi atas pagar, pengundi luar yang kritikal terhadap kerajaan. Asasnya mereka menyokong isu-isu yang diperjuangkan oleh PH.

“Tapi disebabkan kadar turun mengundi ini rendah, ia memberi kesan kepada PH,” katanya.

Selain itu, beliau berpandangan bahawa orang Melayu juga tidak lagi begitu dominan menyokong PH.

“Masa PRU14, Melayu yang menyokong PH kerana dipengaruhi oleh Tun Dr Mahathir Mohamad yang memimpin gerakan menentang UMNO pada masa itu sebagai Pengerusi PH.

“Jadi populariti Anwar di mata orang Melayu agak rendah mutakhir ini. Dan ia sudah diterjemahkan dalam PRN Melaka,” katanya.


WHO kumpul pakar bincang situasi terkini kes cacar monyet

GENEVA, 21 Zulhijjah 1443H, Khamis – Pertubuhan Kesihatan Sedunia (WHO) akan mengumpulkan semula jawatankuasa pakar cacar monyet untuk memutuskan sama ada wabak itu kini diisytiharkan sebagai darurat kesihatan global.

Mesyuarat kedua jawatankuasa kecemasan WHO mengenai virus itu akan diadakan untuk meneliti bukti situasi semasa jangkitan yang semakin teruk, dengan hampir 14,000 kes dilaporkan dari lebih 70 negara.

Lonjakan jangkitan cacar monyet telah dilaporkan sejak awal Mei di negara Barat dan Afrika Tengah – di mana wabak itu telah lama menjadi endemik.

Pada 23 Jun lalu, WHO telah menubuhkan jawatankuasa kecemasan pakar untuk memutuskan sama ada cacar monyet boleh diisytihar dalam Kecemasan Kesihatan Awam bagi Kebimbangan Antarabangsa (PHEIC) – tahap tertinggi bagi agensi kesihatan Pertubuhan Bangsa-Bangsa Bersatu (PBB).

Bagaimanapun, majoriti anggota menasihat Ketua Pengarah WHO, Tedros Adhanom Ghebreyesus bahawa situasi ketika itu belum mencapai tahap darurat.

Kini mesyuarat kedua akan diadakan dengan bilangan kes meningkat dan penularan meluas ke enam lagi negara lain pada minggu lalu.

Jika jawatankuasa menasihat Tedros untuk mengisytihar wabak itu sebagai PHEIC, cadangan sementara mengenai langkah pencegahan dan mengawal penularan akan dibuat bagi mengurus tindak balas kesihatan awam global. – Agensi


Ketirisan perbelanjaan antara punca kerajaan tak dapat hapuskan miskin tegar

SUNGAI BULOH, 17 Syawal 1444H, Isnin – Perdana Menteri, Datuk Seri Anwar Ibrahim mempersoalkan keberkesanan program kerajaan dalam membasmi kemiskinan tegar.

Beliau berkata, walaupun kerajaan telah membelanjakan RM22 bilion selama ini, namun hasilnya tidak memberangsangkan.

Anwar, yang juga Menteri Kewangan berkata, beliau yakin antara faktor utama program itu tidak mencapai potensi penuh adalah kerana terdapat ketirisan dalam perbelanjaan.

Katanya, beliau telah meminta bahagian penyelidikan Kumpulan Wang Simpanan Pekerja, Khazanah Nasional Bhd dan Bank Negara Malaysia mengkaji isu itu dan mengenal pasti apa yang telah berlaku.

“Bagaimanakah dana itu dibelanjakan? Adakah dana itu sampai kepada kumpulan sasar? Adakah kita perlu merombak pendekatan yang kita ambil?

“Kita terpaksa melakukan ini kerana kita telah membelanjakan sejumlah besar wang namun kesannya tidak seperti yang dijangkakan,” katanya pada perasmian bangunan baharu KWSP Kwasa Damansara.

Anwar seperti dilapor NST berkata, beliau yakin usaha kerajaan untuk membasmi kemiskinan tegar dapat dicapai memandangkan syarikat berkaitan kerajaan dan syarikat pelaburan berkaitan kerajaan mempunyai jumlah aset yang besar.

“Adalah mustahil, dengan aset RM1 trilion yang dimiliki KWSP, pembangunan yang dilihat negara, keupayaan yang kita ada dan dengan bangunan yang begitu cantik, kita tidak dapat membasmi kemiskinan tegar.

“Saya katakan jika kita semua bekerjasama — GLC, GLIC , KWSP, Khazanah dan selebihnya — kita boleh mengelakkan ketirisan dan kita boleh membantu orang yang memerlukan bantuan,” katanya.


Masjid di Perak digalak anjur bazar Ramadan

IPOH, 10 Syaaban 1442H, Rabu – Masjid seluruh negeri Perak digalakkan untuk menganjurkan bazar Ramadan pada tahun ini sebagai alternatif bagi mengurangkan kesesakan di bazar sedia ada, kata Pengarah Jabatan Agama Islam Perak (JAIPk), Datuk Mohd Yusop Husin.

Beliau berkata, penganjuran bazar Ramadan itu boleh dibuat di dalam kawasan pekarangan masjid dengan prosedur operasi standard (SOP) yang telah ditetapkan oleh pihak berkuasa.

“Kita serahkan kepada kebijaksanaan dan keupayaan ahli jawatankuasa masjid masing-masing untuk penganjuran bazar Ramadan ini. Pihak JAIPk tiada halangan untuk mereka anjurkan bazar Ramadan ini mengikut peraturan ditetapkan pihak berkuasa.

“Secara tidak langsung usaha ini akan membantu ahli kariah mendapatkan keperluan berbuka puasa, menambah pendapatan peniaga dan pihak masjid juga boleh mengisi tabung sedia ada dengan mengenakan sedikit caj bagi tujuan tersebut,” katanya seperti dilapor Sinar Harian, hari ini.

Beliau berkata demikian sebagai mengulas mengenai surat yang dikeluarkan oleh Bahagian Pengurusan Masjid JAIPk, semalam yang menggalakkan masjid di negeri ini menganjurkan bazar Ramadan di kawasan pekarangan masing-masing.

Bagaimanapun, jelasnya, masjid-masjid yang ingin mengadakan bazar Ramadan perlu mendapatkan kebenaran daripada pihak berkuasa tempatan (PBT) di daerah masing-masing supaya operasi perniagaan dapat dijalankan secara sah.

Katanya, setakat ini terdapat masjid-masjid di Perak yang menganjurkan Pasar Tani di kawasan pekarangan masjid tetapi bagi bazar Ramadan ia belum pernah dilaksanakan.


Negeri Sembilan umum SOP masjid, surau dalam masa terdekat : MB

SEREMBAN, 11 Syaaban 1443H, Isnin – Kerajaan Negeri Sembilan akan mengumumkan prosedur operasi standard (SOP) masjid dan surau dalam waktu terdekat, kata Menteri Besar Datuk Seri Aminuddin Harun.

Beliau berkata, pihaknya kini sedang dalam peringkat memperincikan beberapa perkara dalam SOP tersebut selain menunggu untuk perkenan Yang Dipertuan Besar Negeri Sembilan Tuanku Muhriz Almarhum Tuanku Munawir.

“Mengenai jarak saf, kami tak tahu lagi keadaannya tapi kami sediakan dua SOP, kami akan pilih yang mana satu. Kalau rapat (saf) ada caranya, bukan rapat macam dulu, kami ada cara kami… mungkin satu sejadah seorang, ia juga digunakan di negeri lain,” katanya.

Beliau berkata demikian kepada pemberita selepas menyempurnakan majlis penghargaan pesara pentadbiran kerajaan Negeri Sembilan 2021 di sebuah hotel, hari ini.

Pada 8 Mac lepas, Perdana Menteri Datuk Seri Ismail Sabri Yaakob dilapor mengumumkan aktiviti solat berjemaah di masjid dan surau serta upacara sembahyang di rumah ibadat selain Islam, boleh dilaksanakan tanpa penjarakan fizikal bermula Fasa ‘Peralihan Ke Endemik’ mulai 1 April ini.

Bagaimanapun Ismail Sabri berkata, pelaksanaan dan SOP akhir untuk masjid atau surau tertakluk kepada ketetapan Pihak Berkuasa Agama Negeri masing-masing.

Dalam perkembangan lain, Aminuddin yang juga Pengerusi Pakatan Harapan (PH) negeri menyifatkan, keputusan Pilihan Raya Negeri (PRN) Johor yang tidak memihak kepada PH merupakan mesej jelas bagi memperbaiki dan memperkuatkan semula parti itu.

“Saya rasa kita kena respons segera kepada perkara tersebut terutama apabila orang tidak keluar mengundi, yang penting untuk beri kesedaran bahawa demokrasi itu harus disuburkan kembali dan kita tak nak nanti politik dilihat membosankan dan akhirnya merugikan negara,” katanya. – Bernama


Di antara dua darjat! Khairuddin patut kena hukuman lebih berat

BANGI, 3 Muharram 1441H, Sabtu – Tindakan kompaun yang dikenakan terhadap Datuk Dr Mohd Khairuddin Aman Razali kerana melanggar arahan kuarantin disifatkan sebagai tidak adil dan mempunyai elemen campur tangan politik.

Amir gerakan Islam, Ikatan Muslimin Malaysia (ISMA), Ustaz Abdullah Zaik Abd Rahman berkata, Menteri Perusahaan, Perladangan dan Komoditi itu sepatutnya dikenakan tindakan lebih berat daripada rakyat atas kesalahannya.

Mengikut Akta Pencegahan dan Pengawalan Penyakit Berjangkit (Akta 342), individu yang baru tiba dari luar negara sama ada warganegara atau warga asing perlu menjalani kuarantin wajib selama 14 hari sebagai langkah mengekang penularan COVID-19.

Bagaimanapun, Mohd Khairuddin hanya dikompaun RM1,000 selepas gagal mematuhi Prosedur Operasi Standard (SOP) kuarantin wajib.

Ahli Parlimen Kuala Nerus itu juga hanya memohon maaf kepada rakyat Malaysia berikutan kegagalan mematuhi SOP dan mahu memulangkan gaji sebagai menteri dari bulan Mei hingga Ogos sebagai sumbangan kepada Tabung Bantuan Bencana Negara (Tabung COVID-19).

Mengulas tindakan berkenaan, Ustaz Abdullah Zaik mendakwa, terdapat elemen campur tangan politik dalam penguatkuasaan undang-undang terhadap menteri sehingga menjadikan ia sama sekali tidak adil.

“Tak betul tu apa yang dilakukan Mohd Khairuddin, kerajaan mesti ambil tindakan ikut undang-undang. Kenapa dia tidak disiasat dan dihadap ke mahkamah sama seperti rakyat yang lain?

“Boleh ke lari daripada undang-undang dengan cara derma?,” soalnya ketika dihubungi Ismaweb.net, hari ini.

Mohd Khairuddin dilaporkan pulang dari Turki pada 7 Julai dan sampel nasopharyngeal swab kali pertama telah diambil pada hari yang sama dan didapati negatif.

Ujian saringan COVID-19 kali kedua dan ketiga juga menunjukkan keputusan negatif.

Sebelum ini, Ahli Parlimen Seputeh, Teresa Kok mendakwa, Mohd Khairuddin tidak menjalani kuarantin 14 hari selepas pulang dari Turki.

Malah, Teresa berkata, sekiranya diperhatikan dari status yang dimuat naik ke laman sosial Facebooknya, Mohd Khairuddin didapati melawati beberapa buah negeri di antara 8 sehingga 22 Julai iaitu tempoh sepatutnya beliau menjalani kuarantin wajib.

Katanya lagi, Mohd Khairuddin telah menghadiri 12 program dan mesyuarat sepanjang 14 hari beliau sepatutnya dikuarantinkan selepas pulang dari Turki.


864,450 warga emas belum terima dos penggalak

BANGI, 2 Ramadan 1443H, Isnin – Seramai 864,450 warga emas berusia 60 tahun dan ke atas masih belum menerima dos penggalak vaksin COVID-19, kata Menteri Kesihatan, Khairy Jamaluddin.

Beliau berkata, kes kematian sekarang banyak tertumpu kepada golongan berkenaan, terutama mereka yang belum mendapatkan dos penggalak.

Katanya, data yang dikongsikan itu melaporkan peratusan kadar kematian warga emas meningkat paling tinggi berbanding kumpulan usia lain.

“Kes kematian sekarang banyak tertumpu kepada golongan tersebut terutama yang belum boosted.

“Dalam fasa peralihan ini, kita harus melindungi golongan yang berisiko tinggi seperti orang tua kita. Get them boosted,” katanya dalam kenyataan di Twitter, hari ini.

Pada masa sama, Khairy mengingatkan semua rakyat Malaysia untuk terus kekal berwaspada dalam fasa peralihan ke endemik ini.

“Alhamdulillah masjid mula penuh untuk solat berjemaah. Terus pakai pelitup muka dengan cara yang betul.

“Memakai pelitup muka dengan betul (terutama di dalam tempat tertutup) dengan pengudaraan yang baik adalah penting untuk kita menangani COVID-19,” katanya.


PEMBELA lapor polis bantah ‘Thai Hot Guy’

KUALA LUMPUR, 29 Syaaban 1444H, Rabu – Pertubuhan-Pertubuhan Pembela Islam (PEMBELA) akan membuat laporan polis ke atas penganjur acara pembukaan bar menampilkan ‘Thai Hot Guy’, sebagai membantah pertunjukan ‘menjijikkan’ di ibu negara, Khamis depan.

PEMBELA dalam kenyataan memaklumkan, laporan dibuat di Balai Polis Pudu, Kuala Lumpur kira-kira jam 5 petang ini, terhadap penganjur serta pemilik ‘Privacy Club Tun Razak’.

Menurut PEMBELA, penganjuran acara itu disifatkan melampau dan seolah-olah sengaja dibuat pada bulan Ramadan untuk mencabar umat Islam di negara ini.

“Lepas satu, timbul lagi isu yang seolah-olah sengaja dibuat pada bulan kemuliaan seluruh umat Islam di dunia.

“Apa motif di sebalik program ‘Thai Hot Guy’ yang bakal diadakan di ibu negara pada 30 Mac ini?,” kata PEMBELA.

Pertubuhan yang menggabungkan lebih 100 NGO Islam dibawahnya itu turut menyifatkan, penganjuran acara terbabit seperti memprovokasi umat Islam dan mencabar Islam sebagai agama Persekutuan.

“Kerana itu, PEMBELA bersama rakan-rakan NGO lain telah membuat satu laporan polis ke atas penganjur acara dan pemilik ‘Privacy Club Tun Razak’.

“Ini demi mempertahankan kedaulatan agama Islam supaya tiada pihak sewenang-wenangnya melakukan tindakan dangkal dan memecah-belahkan keharmonian kaum di negara Madani ini,” katanya.

Berita berkaitan;


Bangunkan semula peradaban Islam melalui tajdid falsafah

Oleh Muhammad Danial Haziq

BANGI, 12 Zulhijjah 1444H, Sabtu – Ideologi Zionisme sudah bermula sejak abad ke-18 oleh satu gerakan intelektual yang digelar sebagai haskalah.

Pengarah Pusat Kajian Pemikiran dan Peradaban Ummah (PEMIKIR), Ustaz Firdaus Zalani berkata, haskalah merujuk kepada penerapan liberal sekular ke dalam agama Yahudi.

Gerakan ideologi itu mencetuskan pembentukan semula semua kepercayaan lama yang dipegang bangsa Yahudi.

“Reform seperti ini bukanlah baru dalam agama Yahudi. Inilah yang al-Quran sering gambarkan sebagai penyelewengan inhiraf kebenaran yang telah sebati dengan sikap mereka.

“Penyelewengan itu bukan berlaku sekali tetapi ia proses rekonstruksi berulang kali yang dilakukan berdasarkan selera hawa nafsu mereka.

“Talmud Babylon, Hedenistic Judaism, Kabbalah dan pelbagai lagi adalah contoh reform seperti ini,” katanya menerusi sebuah video Tiktok.

Mengulas lanjut, beliau berkata ideologi haskalah ini melahirkan kelompok Yahudi yang digelar sebagai Yahudi sekular atau judaisme moden.

Beliau juga berkata, golongan sekular ini sering menggunakan hujah agama untuk menarik orang ramai kepada agenda mereka.

“Sebab itu jika dilihat Zionisme ini adalah kesepaduan idea antara kepercayaan yahudi dan bentuk kolonisasi eropah.

“Ia menggunakan kepercayaan tentang ‘tanah dijanjikan’, ‘bangsa terpilih’ yang dipegang oleh agama Yahudi dengan bentuk penjajahan ‘settler colonialism’, ‘massacre’, ‘apartheid’, dan lain-lain yang boleh kita lihat dilakukan oleh penjajah British, US, dan eropah umumnya,” katanya.

Dalam pada itu, beliau mengingatkan masyarakat agar membangunkan semula peradaban Islam melalui tajdid falsafah.

“Cuma bezanya jika reform Haskalah Yahudi dalam rangka kesesatan di atas kesesatan, tajdid kita adalah dalam kerangka kembali memahami Islam sebagai sebuah risalah peradaban seperti yang difahami oleh seluruh Nabi dan Rasul, Baginda SAW serta generasi terdahulu.

“Daripada asas yang kukuh itulah kita akan membangun tiang-tiang yang akan menjadi paksi kekuatan peradaban di masa hadapan kelak,” katanya.


Gempa bumi cetus pergerakan Anatolia hingga 10 meter

ANKARA, 17 Rejab 1444H, Rabu – Anatolia bergerak sehingga 10 meter (hampir 33 kaki) akibat gempa bumi kuat pada Isnin yang menggegarkan selatan Turkiye, kata ahli seismologi Itali.

Alessandro Amato dari Institut Geofizik dan Vulkanologi Kebangsaan (INGV) berkata, gempa bumi mengaktifkan garis sesar baharu di sempadan antara Turkiye dan Syria, menyebabkan anjakan tanah sehingga 10 meter.

“Terdapat pergerakan melintang,” katanya, sambil menambah tanah tergelincir secara mendatar di sepanjang dua tepi garisan sesar dengan orientasi ke kiri, ke arah Laut Aegean.

Secara berasingan, seorang penyelidik kanan Tinjauan Geologi Kebangsaan Denmark dan Greenland (GEUS), Tina Larsen berkata, gegaran daripada gempa bumi itu dirasai di Denmark dan Greenland, menurut penyiar Greenland KNR.

Sekurang-kurangnya 5,894 orang terbunuh, dan 31,777 lagi cedera di Turkiye selepas dua gempa bumi kuat, menurut angka terbaru yang diumumkan Presiden Turkiye, Recep Tayyip Erdogan.

Beliau berkata, lebih 8,000 orang juga telah diselamatkan setakat ini. – Agensi


AS haramkan barangan import dari Xinjiang

WASHINGTON, 19 Jamadilawal 1443H, Jumaat – Presiden Amerika Syarikat – negara pembuli -, Joe Biden menandatangani undang-undang yang mengharamkan import dari wilayah Xinjiang, China kononnya bimbang mengenai isu buruh paksa.

Akta Pencegahan Buruh Paksa Uyghur adalah sebahagian daripada penolakan AS terhadap pelakuan Beijing ke atas minoriti muslim Uyghur, di mana Washington melabelkan sebagai genosid.

Rang undang-undang itu diluluskan Kongres bulan ini selepas anggota mencapai kata sepakat di Dewan dan Senat.

Rang undang-undang itu menetapkan bahawa semua barangan dari Xinjiang – di mana Beijing menubuhkan kem tahanan Uyghur dan kumpulan Islam lain – untuk dijadikan sebagai buruh paksa.

Justeru, sebarang barangan yang dikeluarkan dari wilayah itu akan diharamkan, melainkan terdapat bukti sebaliknya.

Sesetengah barangan – seperti kapas, tomato dan polysilicon yang digunakan dalam pembuatan panel solat – ditetapkan sebagai keutamaan dalam tindakan penguatkuasaan.

Sebelum ini, China menafikan penyalahgunaan di Xinjiang, pengeluar kapas utama dan membekalkan banyak bahan untuk pembuatan panel solar.

Sementara itu, Kedutaan China di Washington mendakwa tindakan itu mengabaikan hak dan berniat jahat memfitnah keadaan hak asasi manusia di Xinjiang.

“Ini salah satu pelanggaran berat terhadap undang-undang antarabangsa serta norma hubungan antarabangsa dan campur tangan serius terhadap hal ehwal dalaman China.

“China mengutuk sekeras-kerasnya dan menolak tegas (rang undang-undang AS),” kata jurucakap kedutaan, Liu Pengyu dalam satu kenyataan.

Dakwanya, China akan bertindak balas berdasarkan kepada perkembangan keadaan, namun enggan mengulas lanjut langkah itu.-  Agensi


Tiada keperluan wujud kementerian khusus Sabah, Sarawak

KUALA LUMPUR, 5 Zulkaedah 1444H, Khamis – Tiada keperluan mewujudkan sebuah kementerian khusus untuk hal ehwal Sabah dan Sarawak bagi mengelakkan kemungkinan berlakunya pertindihan tugas dengan kementerian sedia ada di peringkat Persekutuan.

Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas), Datuk Armizan Mohd Ali berkata, Bahagian Hal Ehwal Sabah dan Sarawak (BHESS) Jabatan Perdana Menteri yang diwujudkan pada Mac 2020 berperanan sebagai sekretariat kepada isu-isu berbangkit berkaitan Perjanjian Malaysia 1963 (MA63).

“Jadi bagi saya, tidak perlu ada pertindihan bagi bidang kuasa tersebut, biarlah BHESS hanya bertindak sebagai sekretariat atau urus setia untuk kita menyusulkan rundingan antara kerajaan Persekutuan dengan kerajaan Sabah dan Sarawak tanpa perlu mengganggu gugat fungsi menteri di setiap kementerian.

“Kita kena lihat prinsip untuk memberikan lebih pemerkasaan (iaitu) pemberian kuasa kepada negeri dan begitu juga devolution of authority (iaitu) penurunan kuasa kepada kerajaan Sabah dan Sarawak, jadi setakat ini saya fikir kita perlu menjunjung komitmen tersebut iaitu pemerkasaan dan penurunan kuasa tanpa perlu tubuhkan satu kementerian khusus yang bertanggungjawab kepada Sabah dan Sarawak.

“Ini untuk mengelakkan berlakunya pertindihan dengan kementerian di peringkat Persekutuan, yang akhirnya akan menjejaskan usaha memberikan pemerkasaan dan penurunan kuasa kepada kerajaan Sabah dan Sarawak,” katanya pada Waktu Pertanyaan-Pertanyaan Menteri di Dewan Rakyat di sini hari ini.

Beliau berkata demikian bagi menjawab soalan tambahan Lo Su Fui (GRS-Tawau) mengenai keperluan untuk mewujudkan kementerian khas bagi hal ehwal kedua-dua negeri itu bagi menyelesaikan isu-isu yang tertangguh.

Selain itu Armizan berkata komitmen kerajaan Persekutuan untuk menyelesaikan isu bekalan air di Sabah juga tidak akan mengganggu-gugat bidang kuasa, hak dan kepentingan kerajaan negeri.

“Air adalah salah satu bidang kuasa negeri sebagaimana yang terkandung dalam Senarai II Jadual Kesembilan Perlembagaan Persekutuan.

“Jadi tidak perlu risau, Kerajaan Persekutuan di bawah pimpinan Tambun (Perdana Menteri Datuk Seri Anwar Ibrahim) akan sentiasa menghormati hak dan juga kepentingan negeri termasuklah bidang kuasa tambahan kepada Sabah dan Sarawak,” katanya.

Beliau menjawab soalan asal Lo yang ingin tahu komitmen kerajaan untuk membantu menyelesaikan isu bekalan air di Sabah seperti dinyatakan dalam Konvensyen Nasional Kerajaan Perpaduan termasuk pendekatan mengambil alih pengurusan air di negeri itu seperti yang dilaporkan media.

Pada konvensyen itu yang diadakan 14 Mei lepas, Anwar dilaporkan berkata akan mengundang Ketua Menteri Sabah, Datuk Seri Hajiji Nor dan Menteri Besar Kelantan Datuk Ahmad Yakob bagi mencari jalan menyelesaikan masalah air di kedua-dua negeri itu.

Perdana Menteri berkata, beliau amat komited dalam mencari jalan kepada isu tersebut setelah mendapat input permasalahan daripada pemimpin negeri berkenaan berhubung masalah yang membelenggu kedua-dua negeri sejak sekian lama itu.- Bernama


COVID-19: Tiada kematian direkod 22 hari berturut-turut

PUTRAJAYA, 14 Zulkaedah 1441H, Isnin – Kes jangkitan COVID-19 di negara ini terus menunjukkan perkembangan baik dengan tiada kematian direkodkan selama 22 hari berturut-turut sejak 15 Jun, dengan kes baharu dicatatkan hari ini kekal satu angka seperti semalam.

Ketua Pengarah Kesihatan, Datuk Dr Noor Hisham Abdullah berkata, ini menjadikan jumlah kumulatif kematian akibat pandemik itu kekal sebanyak 121 kes atau bersamaan 1.39 peratus daripada jumlah keseluruhan kes.

Beliau berkata, terdapat lima kes baharu dilaporkan hari ini, menjadikan kumulatif kes keseluruhan penularan wabak itu sebanyak 8,668 kes dengan jumlah kebolehjangkitan 71 kes.

“Daripada lima kes baharu dilaporkan, tiga kes import mendapat jangkitan di luar negara membabitkan dua warganegara Malaysia dan satu bukan warganegara (pemastautin tetap) dan dua lagi kes membabitkan penularan dalam negara,” katanya pada sidang media perkembangan COVID-19 di sini, hari ini.

Memperincikan dua kes penularan dalam negara, beliau berkata satu kes membabitkan bukan warganegara dikesan melalui saringan dalam komuniti oleh Pejabat Kesihatan Daerah di Wilayah Persekutuan Kuala Lumpur.

Sementara itu, satu lagi kes membabitkan warganegara Malaysia iaitu saringan kontak rapat kepada kes positif COVID-19 (kes ke-8,649), katanya.

Dr Noor Hisham turut memaklumkan terdapat dua kes positif wabak itu sedang dirawat di Unit Rawatan Rapi (ICU) dan memerlukan bantuan pernafasan.

Selain itu, beliau berkata, sebanyak 11 kes pulih dan dibenarkan discaj hari ini menjadikan jumlah kes pulih sepenuhnya 8,476 kes atau 97.8 peratus daripada jumlah keseluruhan kes.

Dalam pada itu, beliau menjelaskan 414 daripada 5,804 individu di bawah arahan pengawasan dan pemerhatian di rumah (HSO) masih perlu menjalani ujian COVID-19 untuk hari ke-13.

Menurutnya, Kementerian Kesihatan (KKM) turut menzahirkan penghargaan kepada semua pengembara yang pulang ke Malaysia dengan pematuhan kepada syarat perintah termasuk hadir ke Klinik Kesihatan atau klinik swasta untuk membuat saringan hari ke-13.

“KKM juga menyampaikan penghargaan kepada pihak Pejabat Kesihatan Daerah (PKD) dan Polis Diraja Malaysia (PDRM) atas kerjasama mereka dalam aktiviti pengesanan individu yang perlu menjalani saringan hari ke-13,” katanya.

Dalam perkembangan lain, Dr Noor Hisham memberi peringatan bahawa Malaysia perlu mengambil iktibar daripada situasi di Victoria, Australia yang membuat pengumuman untuk menutup 55 laluan masuk di sempadan kawasan itu dengan New South Wales selepas kes COVID-19 kembali meningkat.

“Ini susulan daripada jangkitan virus itu kembali menular di beberapa bandar utama dan salah satu faktor berlaku pelanggaran SOP (prosedur operasi standard) oleh penduduk yang pulang dari luar negara di pusat kuarantin,” jelasnya. – Bernama


Makin cacamarba, undi belah bahagi pun tak sepakat

BANGI, 13 Rabiulakhir 1442H, Ahad – Pertikaian pemimpin blok pembangkang dalam isu undi belah bahagi Belanjawan 2021 di peringkat dasar di Dewan Rakyat Khamis lalu, bukti jelas mereka tidak bersepakat.

Sebelum ini, Dewan Rakyat menyaksikan hanya 13 Ahli Parlimen daripada pembangkang yang menyokong cadangan undi belah bahagi daripada jumlah sepatutnya diperlukan, 15 Ahli Parlimen.

Senarai 13 Ahli Parlimen tidak menyokong Belanjawan 2021 dan memohon untuk undi belah bahagi ialah, Tun Dr Mahathir Mohamad (Pejuang – Langkawi); Datuk Seri Mukhriz Mahathir (Pejuang – Jerlun); Datuk Mahfuz Omar (PAN- Pokok Sena) dan Khalid Samad (PAN – Shah Alam).

Selain itu, Hanipa Maidin (PAN – Sepang); Mohamad Sabu (PAN – Kota Raja); Datuk Seri Mujahid Yusof Rawa (PAN – Parit Buntar); Datuk Hatta Ramli (PAN – Lumut); Datuk Anuar Tahir (PAN – Temerloh) dan Datuk Dr Dzulkefly Ahmad (PAN – Kuala Selangor).

Turut terbabit Datuk Hasanuddin Yunus (PAN – Hulu Langat); Hasan Bahrom (PAN – Tampin) dan Datuk Seri Salahuddin Ayub (PAN – Pulai).

Difahamkan, Ketua Pembangkang, Datuk Seri Anwar Ibrahim mengaku membuat keputusan dan meminta Ketua Whip parti supaya tidak menyokong usul undi belah bahagi di Dewan Rakyat.

Dakwanya, tindakan itu diambil bagi memberi ruang Ahli Parlimen meneliti secara terperinci dan mendalami keseluruhan pengumuman Menteri Kewangan.

Pada masa sama, Ketua Parlimen DAP, Anthony Loke juga mengaku bertanggungjawab memberikan arahan kepada Ahli Parlimen parti itu selepas mendapat mesej daripada Anwar.

Beliau mendakwa, meskipun Belanjawan 2021 sudah diluluskan di peringkat dasar, pembangkang akan membantah dan menolak peruntukan yang tidak dipersetuju di peringkat jawatankuasa kementerian masing-masing.

Namun, tindakan itu tetap mencetuskan tidak puas hati Pemuda Sosialis DAP (DAPSY) yang menuntut permohonan maaf dan ‘mengugut’ akan menyarankan parti itu memutuskan hubungan PKR serta membubarkan PH.

Presiden Ikatan Muslimin Malaysia (ISMA), Haji Aminuddin Yahaya berpandangan kegagalan undi belah bahagi adalah tindakan jelas bahawa pembangkang tidak yakin akan mendapat sokongan yang cukup untuk menolak.

“Kesediaan kerajaan untuk meminda belanjawan dalam isu Jabatan Hal Ehwal Khas (JASA) dan Kumpulan Wang Simpanan Pekerja (KWSP) berjaya menarik sokongan UMNO dan memenuhi kesusahan rakyat.

“Pembangkang dengan itu telah tertipu dengan katanya ada sebahgian MP dari UMNO akan sokong mereka,” katanya ketika dihubungi Ismaweb.net hari ini.

Haji Aminuddin yakin ketika ini pembangkang cuba mencari helah untuk menenangkan penyokong yang jelas marah dengan tindakan mereka yang tidak meneruskan undi belah bahagi.

“Rakyat rasa tertipu dengan retorik MP Pakatan Harapan (PH) yang sebelum ini lantang mengkritik belanjawan.

“Walaupun ada perbahasan selepas ini tentang bajet, itu lebih kepada teknikal sedangkan dasarnya belanjawan telah lulus,” katanya.


Tiga lelaki maut bas ekspres terbabas

KUANTAN, 4 Rabiulawal 1445H, Rabu – Tiga lelaki maut selepas bas ekspres dua tingkat dinaiki mereka terbabas di Kilometer 81 Jalan Lipis-Merapoh berhampiran Kampung Kubang Rusa, kira-kira 90 kilometer dari Kuala Lipis, awal pagi tadi.

Mereka yang meninggal dunia ialah pemandu bas Ab Aziz Daud, 63, dan dua penumpang iaitu Shukri Mat Noor, 55, serta Hossain Kamal, 41, yang merupakan warga Bangladesh.

Ketua Polis Daerah Lipis, Supt Azli Mohd Noor berkata, kemalangan berlaku pada 1.50 pagi semasa bas yang membawa 18 penumpang itu dalam perjalanan dari Kota Bharu, Kelantan ke Kuala Lumpur.

“Bas itu dipercayai hilang kawalan semasa melalui selekoh menyebabkan terbabas ke bahu jalan,” katanya semasa dihubungi di sini hari ini.

Beliau berkata, kejadian juga menyebabkan enam lagi penumpang dan pemandu kedua bas itu cedera, selain bahagian kiri bas remuk.

Mayat dibawa ke Hospital Kuala Lipis untuk bedah siasat dan kemalangan disiasat lanjut mengikut Seksyen 41(1) Akta Pengangkutan Jalan 1987.

Sementara itu, Penolong Pengarah (Operasi) Jabatan Bomba dan Penyelamat Malaysia (JBPM) Pahang, Ismail Abdul Ghani berkata, seramai 24 pegawai dan anggota bomba dari Balai Bomba dan Penyelamat Kuala Lipis dan Gua Musang, Kelantan dikejarkan ke tempat kejadian. – Bernama


Khutbah Arafah diterjemah ke 4 lagi bahasa termasuk Tamil

KUALA LUMPUR, 1 Zulhijjah 1443H, Jumaat – Terjemahan langsung khutbah Hari Arafah, yang dianggap antara acara terpenting dalam kalendar Islam, kini diperluas dengan memasukkan empat lagi bahasa sebagai tambahan kepada 10 bahasa sedia ada.

Ketua Pengarah Jabatan Tertinggi bagi Hal Ehwal Masjidil Haram dan Masjid Nabawi, Sheikh Dr Abdul Rahman Al-Sudais berkata, menerusi inisiatif ini pihaknya berusaha merealisasikan visi kepimpinan Arab Saudi untuk menyampaikan mesej kesederhanaan dan toleransi ke seluruh dunia.

“Ketika terjemahan langsung khutbah Arafat memasuki tahun kelima, inisiatif itu telah diperluaskan untuk merangkumi 14 bahasa”, katanya dalam satu sesi meraikan lawatan kumpulan media tempatan ke pejabatnya pada Khamis.

Klip rakaman pengumuman itu dikongsi menerusi akaun Twitter jabatan berkenaan hari ini.

Khutbah Arafah akan disiarkan secara langsung dari Masjid Namira di Arafah, Arab Saudi menerusi stesen-stesen televisyen dan radio tempatan selain tiga aplikasi pintar (Arafat, Haramain dan Manaret Haramain) serta portal jabatan berkenaan.

Terdahulu pada pertengahan Jun, Sudais memberi bayangan akan menambah beberapa lagi bahasa terjemahan untuk teks khutbah Arafah.

Untuk rekod, inisiatif terjemahan Khutbah Arafah telah dimulakan sekitar tahun 2018 dengan hanya lima bahasa: Inggeris, Perancis, Farsi, Bahasa Melayu dan Urdu.

Tahun ini, bahasa Sepanyol, Hindi, Tamil dan Swahili dimasukkan sebagai tambahan kepada bahasa; Cina, Turkiye, Rusia, Hausa dan Bengali.- Bernama


India lulus vaksin hidung pertamanya untuk COVID-19

NEW DELHI, 10 Safar 1444H, Rabu – India meluluskan vaksin COVID-19 keluaran tempatan yang diberikan melalui hidung untuk kegunaan kecemasan, sebagai rangsangan kepada industri farmaseutikal negara itu.

Vaksin baharu itu dibangunkan oleh Bharat Biotech setelah mendapat ‘lampu hijau’ dari Pertubuhan Kesihatan Sedunia (WHO) pada November lalu.

Pengawal selia ubatan India memberikan kebenaran terhadap vaksin baharu itu pada Selasa, iaitu sebagai dos utama terhadap mana-mana individu dewasa yang belum divaksin atau tidak lengkap imunisasi.

Bagaimanapun, vaksin itu bukan sebagai dos penggalak untuk mereka yang lengkap vaksinasi.

“Langkah ini akan mengukuhkan lagi perjuangan kolektif kita melawan wabak,” kata Menteri Kesihatan India, Mansukh Mandaviya di Twitter.

Bulan lalu, Bhara Biotech dalam satu kenyataan memaklumkan bahawa pihaknya berjaya menjalankan dua ujian keberkesanan vaksin itu.

Namun, data daripada percubaan masih belum diberikan secara meluas, bahkan tidak jelas bila vaksin itu akan dikeluarkan untuk kegunaan awam.

Pengumuman India itu dibuat dua hari selepas China juga melancarkan vaksin COVID-19 boleh sedut pertama di dunia – Convidecia Air – dengan pemberian melalui nebulizer. – Agensi